Lifan-Z/Chinese-poetries-txt huggingface dataset:
伥伥趋局晓衣颠，妙语飞来墨已鲜。太一藜然分夜隙，蓬莱海阔接风船。临邛词客虽末至，淮海签书非少年。独抱区区无我察，联篇重拜玉人怜。
世路羊肠几覆颠，如君操行雪朝鲜。书胸满贮宣和库，学力要装元祐船。賸喜孟龙来并世，肯呼祢鹗与忘年。闭门笄珥无膏沐，不作倾城冯小怜。
壮心十五亦狂颠，十五年来洗濯鲜。负郭元无三亩宅，浮家安有五湖船。焚香读易谢来况，饮绿围红回长年。不是柳桃曾作恼，安知世味有妍怜。
鼎象亨调戒在颠，或捐常馔美时鲜。鸷形不匿麏投麓，剑影虚张蛟绕船。壮观要还全盛日，图回须似中兴年。掩关雷雹惊春梦，忧国丹心只自怜。
朱枣离离实已稀，白云闲傍陇头飞。囝思郎罢那得见，父曰子行胡不归。树静风号终莫待，桂芳椿老苦相违。舍南舍北寻遗响，衰草寒烟夕照晞。
宝剑初期多击鲜，嗟嗟何及泪阑干。美官孰与承颜乐，丰祀何如啜菽懽。已矣亲容生死阔，要知好道始终难。共惟出自期无忝，留作松楸久远看。
乞得身来作外臣，冲然肺腑自韶钧。咸酸独觉水中味，形影相依镜里真。入户方闻夫子乐，近前孰试相君嗔。昊天明旦司游衍，环堵严于百万人。
低头涸辙问波臣，沃以嘉言力万钧。逆耳倒言诚爱助，解嘲谢谤返离真。若微君告谁能及，幸不吾欺乃敢嗔。彼是纷纷姑勿道，所期终诲作全人。
龙章晨下九重关，帝敕元凶出羽山。揭日行空破昏暗，乘风纵燎绝神奸。须看文正昭陵日，孰与忠宣元祐间。更愿和平培治体，儒臣千岁侍天颜。
傥来得丧本无关，或为鸿毛加太山。纵昔尹鼯宁有损，及今投裔枉为奸。公私界分分明甚，狂圣途程念虑间。初学粗知真富贵，从今克复愿睎颜。
解后沧江半日闲，一川风物闯柴关。正从逝处识流水，更向静时观远山。有咏皆春谁与点，无时不学子睎颜。相逢一笑忘言处，月堕波心不记还。
室中万象本宽闲，门户何曾顷刻关。未始有时观太极，不终止处认兼山。人文自昔先牺昊，天赋云谁不孔颜。有志未能今得友，从今迷路傥知还。
夏畦初雨桔槹闲，读易幽人昼掩关。厚筑根基方考室，不辞卷撮要为山。賸栽晚岁松筠友，长伴沧江冰雪颜。门外斜阳迷客路，屋中行李去家还。
野迥江空云意闲，清风唤客度东关。掺掺竹柏青垂地，炯炯宾朋玉立山。酒为心知一开口，话逢理到两舒颜。啸吟风月江头路，此意羲皇向上还。
蜀艇云奔下固陵，一壶浮峡便千金。子来我往才交臂，人涉卬须又苦心。北向虽无一矢发，西风不受半尘侵。是非得丧今休问，喜见戈枪卧绿沈。
大明临照职方州，汉沔江淮澹若油。剪薙荆榛开跸路，护持杞梓耸岑楼。朝纲人为诸公喜，国体谁知志士愁。谠议胡公不可作，奉常今说有黄侯。
雨余云簇数峰奇，公子江头客款扉。白舫青帘乱平渺，黄鸡浊酒话清微。稻畦千顷睟生色，竹日一川摇静晖。坐久东山初月上，恍疑赤壁旧时矶。
北山尝乞草堂灵，娓娓高谈析理精。泼眼溪光无间断，入怀月色太鲜明。寒毛络石清可数，暝霭蒸山浓欲倾。相对悠然无语处，古今成败一空枰。
有鸟云飞鱼跃渊，圣贤见处自天悬。流阴卒卒谩空过，斯道寥寥谁适传。人境恰逢如择地，主宾良晤岂非天。二章发我无穷思，不慊遗编对圣贤。
流年苦被雪霜催，惟有山中自四时。寒色憗花妆岁晚，晓阴挟雾放春迟。似嫌俗客不同调，留与高人共胜期。但愿多书冲祐考，与君长伴岁寒枝。
士生一世果何事，道丧千年不得传。富贵熏天随手尽，词华盖世为人妍。直将了了圣贤质，只办区区文字缘。神为斯人扶正学，试教梦者一醒然。
彼颛氏子太鸱张，药裹丹瓢为汝忙。堆案文书埋白日，闭门风雨厄重阳。酒尝友我胡为祟，菊亦愁余未肯黄。闲玩群阴藏九九，花开身健竟须偿。
形安宇泰即吾乡，花解随人到处黄。何事归心起张翰，有来妙语出君房。荣枯境里自殊观，造化机中无别香。不见儋州安乐法，随花随客作重阳。
负瓮城边闲日月，翻环门上几春秋。东阳谩识榴皮字，南郭曾偕柳树游。踏雪飞鸿痕偶在，寒潭过雁影无留。至人御气无今古，妙处疑同上下流。
已办书生场屋缘，枫宸入对字三千。玉阶喜得方寸地，屋漏如临咫尺天。学自孔颜期用世，道非尧舜莫陈前。便听第一鸿胪唱，衣钵如余未足传。
快着青冥软玉鞭，稳骑𫘧耳踏云烟。便持全蜀无双誉，去听宾胪第一传。众所望君皆尔耳，人之好我岂云然。古来名下无虚士，试玩盈科放海篇。
圣皇学问富春秋，当宁宵衣渴壮猷。鹄立银袍天北阙，龙飞金榜殿西头。彤池缪对三千字，黄甲俄输一二筹。初学粗知存大体，纷更要洗洛阳羞。
龙公试手发阴机，琐定愁云阵不飞。老树垂垂低欲压，穉苗薿薿烂生辉。穷冬莫厌诗筒数，富岁先占讼缿稀。拟待明朝约清赏，剡溪兴尽酒舡归。
春事何须羯鼓催，好春全看未花时。雨余庭院湖光湿，人倚阑干夕暝迟。正会意时俄起起，到忘言处谩期期。雁湖饮散人归后，曾问梅花复几枝。
滔滔陆海与潘江，得似韩渠受籍泷。天下美官容易得，世间清论苦难降。龙随凡介便俦伍，鹤耸孤云谁等双。一马二童吾计决，山中花竹总麾幢。
快着青冥软玉鞭，直骑𫘧耳踏云烟。等闲礼乐三千字，酬答艰难十九年。鼎甲声华今有继，政涂事业岂无传。愿君更拓勋名地，重玩盈科放海篇。
只从元日到人日，便觉新年胜故年。买酒买符酬旧社，宜蚕宜麦祝新田。般添和气开花柳，嗺送韶华入管弦。我本田间饭牛者，偶来解后亦犁然。
十日花期九日斋，相园红锦烂成堆。不将小雨轻阴驻，刚把和风暖日催。诗笔都随许昌去，春光不待牧之来。要知荣悴适然耳，明日荼䕷芍药开。
芹宫日晚守祠斋，争见花如火齐堆。不复少年黄犊健，任令急景白驹催。繁红才伴栗留至，众绿又惊𫛸鴂来。到会意时须命酒，莫论花谢与花开。
维摩老子菌生庵，门外沧江绿正涵。夜雨村村拆花柳，春风日日长桑蚕。晚妆才记海棠睡，朝色俄看禁药酣。造化新功镇如此，抚诗往往发余惭。
朏魄双交气候新，古今为乐属兹辰。兰堂坐上皆豪逸，韦曲水边多丽人。顾我未能真免俗，邀宾聊复共行春。却因游豫思民事，检校城东白虎津。
花木精神面面全，谁将好景作南园。栗留枝上春风思，𫛸鴂声中晓屐痕。檐外梅矾兄及弟，槛前竹鹤子生孙。我今犹是数旬客，遇意忺时即打门。
秃尽春窗千兔毫，形容不尽意陶陶。可人两椀春风焙，涤我三升玉色醪。铜叶分花春意闹，银瓶发乳雨声高。试呼陶妓平章看，正恐红绡未足褒。
非我江山许我赊，有涯生事不无涯。雨添餠饵村村秀，风作羹胹树树花。行玉盘中看物化，缕银幡里感年华。初春心事谁人解，梦落沧江处士家。
处士西城落照边，春风吹袂意泠然。闲中受用封千户，圣处功夫禄九迁。竹外缓觞留急景，沙头饱饭看丰年。诗来发我无穷思，拟上沧江别看天。
绿水青畦泼眼明，红英翠柏伴将迎。春怀拍拍浑无极，王事匆匆苦有程。迅驿星驰惊客梦，白袍鹄立唤人行。所嗟文物寥寥甚，况忍同时别两卿。
万绿成帷涨晚空，不知门外几番风。月拖树影阑干角，烛挟花阴酒盏中。饮隽青山如有问，曲终远意浩无穷。登临此地知多少，气味应难似此同。
滔滔斯世果谁归，行止乖逢自四时。桃李贪看炫春昼，菅麻谁解沤东池。雨云翻覆人轻薄，旱暵艰难女仳离。须信人生归去好，此行惟有雁行知。
毕逋枝上晓光和，日日庭闱盼树柯。风送骊歌惊短梦，云拖鸠雨湿长坡。母心念子无时足，王事催人不奈何。但祝爱身崇令德，长教此意得天多。
过尽一春花信风，鱼天鼓浪送蒙冲。凤翰有目争先睹，牛角无人叹不逢。选试谩称新汉使，作成端属旧春宗。鹿鸣賸作中和曲，嶉送飞黄出蚁封。
谁把浮华变古风，颓波衮衮日奔冲。人情容易随流去，此道分明触处逢。学似董晁犹有累，文过元白愧无宗。诸君自此皆升矣，更向根基厚自封。
玉湖面面碧回环，六月寒飚撼屋山。跨鹤不随刀梦去，卧龙甘与壁梭闲。渔樵是处便争席，利欲年来早闭关。拂拭石君勤把酒，照人风节两孱颜。
沧江深处汲难浑，世味浓枯不见痕。竹影移枰风澹荡，芰荷摇艇月黄昏。坎离合处灵根峙，剥复机中硕果存。门地人才如许秀，可能投老钓鱼村。
初度相望十日期，一尊无路扣江扉。羁人职事门重键，堆案文书山四围。未办五千余卷读，空惭三十九年非。遥思道义宾朋集，梦作沧江鸥鹭飞。
紫气飞骞一马骢，当年轻下五云东。诗书意味江都相，琴鹤规模清献公。长啸驱风静秋戍，精神唤雨作年丰。列城香火知何限，蒸起祥云入颊红。
上到青天更上头，好风满地水连畴。云开玉斧河边戍，月照金牛峡外秋。举目河山无尽藏，关心筹略最高楼。辛夷花下乌塘曲，未许夫公忆旧游。
潞公曩自蜀遄归，约仅逾年秉政机。当日燕毛谁与并，后来接踵未应稀。从星元合陪天柱，戴气宁当远日畿。会看传宣燕私第，赐香成雾彩成围。
上到青天更上头，蜀人犹记旧星轺。安弦在昔犹危柱，挂壁于今倚大弨。棠树留春便野茇，桂花和月引仙瓢。风云不隔连天栈，门户三槐拂绛霄。
浮云𫁂䅉卷晴畴，一目天隅尽好秋。路有醉人挑袯襫，边无嘶马趁兜鍪。开张叶气凭弧矢，收拾丰年报冕旒。小小经纶已如此，不应留滞古梁州。
玉龙老子访仙鹤，冲佑散人归瑞乌。俗事祇今长刺促，可人自昔费招呼。忧时恨不百子骏，背我宁堪二大夫。舣𫄸黄昏不成别，画成江上送行图。
絷维不住谷中驹，爱恋徒占屋上乌。开汉楼前迎剑骑，临津门外罢传呼。宅家未忍忘贤传，衡宇胡为戒仆夫。阁束衣冠聊一笑，不为耐辱司空图。
几见三星挂屋荣，人生难得是青春。已惊梅实盈筐筥，方待河鲂下钓纶。乃事未能超俗见，感时宁不念天伦。随缘婚嫁君言是，且把乖逢付大钧。
人老边关未得师，行违久速只安时。令随天阔风遥岭，语挟春来草梦池。旧垒无华闲睥睨，新机有句到侏离。孤衷耿耿无人会，只傍天公作己知。
新阳拆地唤春归，生意绵绵重此时。青女卷寒还朔易，朱轮驾暖出咸池。恩流未渗鱼犹涸，禁网虽疏雉或离。抚事伤时无限意，冯梅折寄故人知。
儿大诗书敌富强，妇供滫瀡养尊章。照盘晓日龙为炙，介寿春风玉作堂。礼物皆由天赋分，家荣亦使里生光。人生有子不翅足，况复孙枝习气香。
聘币鸣驺选实才，辇输使者作行媒。般添春意和毡墨，嗺送花风上翠桅。世论且然聊尔耳，诸君行矣勉之哉。邦人此意毋虚辱，满贮香名万里回。
突兀修名磊磈胸，一鸣冠蜀未酬公。十年解瑟无调瑟，百载张弓未弛弓。剥啄门边谁主客，毕逋城上孰雌雄。引吭为作朝阳瑞，携取香名寿廼翁。
才过结柳送贫日，又见簪花迎富时。谁为贫驱竟难逐，素为富逼岂容辞。贫如易去人所欲，富若可求吾亦为。里俗相传今已久，谩随人意看儿嬉。
膂力方刚发未翁，不令忧乐与民同。卷人间事风尘表，收天下春襟府中。江北勤劳谁念德，湖南干事未论功。如今又听还家去，缓急分明要此公。
人生出处亦何常，又到涪江江上乡。山色如逢故人语，松声仍作去年香。红裳大舶满清镜，翠潋白沙明夕阳。未省此懽何日更，拟邀明月照昏黄。
寒乡晚学恨无书，亦有藏书不若无。谩把词章作禽犊，或钻文字等虫鱼。新签三万几成肆，拄腹五千犹类厨。崇雅主人来索句，谩哦七字劝踌躇。
茂树幽花兀老苍，不随众卉入词场。虎头点点开金粟，犀首累累佩印章。明月上时疑白傅，清风度处越黄香。人才生世元如此，不为无人不肯芳。
秋空和月卷玻瓈，清入肝脾触拨诗。元自生来全体具，只缘见处一分亏。俗情数日须圆候，识者先几畏满时。千古词人谁解道，拟将今夕当佳期。
芗林逗月剪玻瓈，要索人闲饮与诗。不饮清风嗤我俗，无诗明月怨人亏。少陵正念西营日，越石方驱北狄时。满目忧端无处说，且将醉口谩期期。
长风送月九霄宽，无赖浮云告亦顽。本自无私长委照，不应有碍似偏悭。苍生望治东山隠，四海倾风钓濑闲。潜复虽深终是昭，停觞且待夜深还。
风雨盲程不少宽，告焉藐藐似殷顽。苦于风月佳时竞，甘向云霓望处悭。天象自从盈里缺，人心正要用时闲。浩然此乐无时极，应笑徽之兴尽还。
载小奚奴长自随，两牛腰大赠行诗。逢人有问辄如见，及我相遭不肯奇。每会面时长好好，合开口处或期期。道人莫是朱仙术，当与余言未及之。
江声砧杵入层楼，预作人闲八月秋。虹外挂无穷远思，雁声鸣不断新愁。汉淮赤地不知里，巴蜀青天更上头。蹇我康时分无策，只祈一饱暂销忧。
伏胜高堂书已出，窦公制氏乐犹传。鲁生力破秦仪陋，商皓终扶汉鼎颠。隠者宁无人礼义，武陵独匪我山川。若将此地为真有，乱我彝伦六百年。
积薪寝火汉公卿，烂额焦头城郭臣。新沔精神开白日，三泉血泪湿初春。旧闻撇难须男子，谁识先机有妇人。添入开禧忠义传，拟将笄珥易冠巾。
勤似忉忉廉揭揭，谨疑𪘏𪘏信悾悾。佩韦董子柔成缓，专瑟梁丘和近同。义利只差丝杪忽，功夫端验始衷终。六箴须把公忠贯，公处还归一字忠。
知是皇家几世仁，天开人物作长城。元崇雅号济时相，景略真成间代英。天路旗常铺绩用，中原草木识威名。北征西略公余事，应念同胞百万生。
踈戆烦公刮目看，肯持谀语祝加餐。千钧弩上机宁易，百尺竿头步转难。事遇快时聊复忍，民当急处略须宽。扫除荆棘栽梨枣，累璧重圭耐岁寒。
科名宁较后先题，叹老嗟卑世所迷。须识是闲天地似，要知立处圣贤齐。人情一理涂涂附，古道千年印印泥。属子随时崇令德，窗前红日未全西。
玄里探幽识罔冥，易中观象见文明。心虚有友皆三益，宇静无时不四并。物理玩来成独笑，年华见惯渐忘惊。只余亲友关天分，离合钟情不肯平。
天开三十六宫春，又见阶蓂七叶新。雨足翦来齐麦垅，时和看不断游轮。记曾英簜为使客，却拥朱轓作主人。客主何常均寄耳，系边认取本来身。
自从寒陆爽乾坤，律吕还宫岁换辰。历纪人正才九日，斗移天位已三春。销磨壮士姑随俗，牵引闲心苦为人。终愧时艰才力短，只将民命倚洪钧。
吏报南郊役事休，好风吹袂到江头。长堤饮水马非马，叠石护田牛戴牛。处处女筐蚕望岁，村村社鼓麦祈秋。守臣不办康时策，只把农夫作己忧。
賸喜人从义理趋，却忧末习堕浮虚。未通经术先谈传，祇送人言不识渠。偶向檐头觅桃李，径从纸上索鸢鱼。君今去主师儒席，后倦先传谨在初。
人生偶被浮名误，往往贪程不识家。醉眼乱穿青草屐，狂心长恋碧桃花。举头大道平如掌，入鬓韶光转似车。是乃吾忧今赠子，情亲语直字欺斜。
鬓发成宣面欲黎，逢人耻诵故年诗。才看震象应知满，未睹干爻已识亏。止处光明浑在里，偶然显晦谩随时。风光流转浑闲事，要与知心结久期。
大圆垂象晓群黎，犹送昨宵畏满诗。要看天行嫌位亢，若言人事恶功亏。升于正处元为利，坎到盈中乃识时。疑我冰轮公赐厚，敢申余义副襟期。
秋尝事毕与宾游，神惠如临不敢留。骑吹一川松露晓，踏歌千里稻云秋。豳公堂上兕觥荐，郓使溪前经律诹。尽日临民看不足，归从苏子静中求。
岁寒宾友伴萧萧，客气无根已尽凋。踈影照人骚梦冷，清香彻骨醉痕销。话逢理到春生坐，饮为心知月满瓢。更祝天公多雨麦，时携乐酒酹芳条。
竹外蒲牢挂晚晴，霜威洗出月精神。山无此客林泉活，诗到兹游景气新。元是当年郪县北，不知几度梓州春。梅边认得真消息，往古来今一屈伸。
山居面面接青天，更把青天触处看。心事和平官职耐，家人顺正室庐宽。栽培桃李扶春意，长养松篁伴岁寒。门户千钧今付汝，书来时寄我平安。
雨满长空水拍畴，荔香松色倚江流。半窗灯火千年梦，万里风波一叶舟。谩道班卿若仙去，谁知谢傅正同忧。西归待我期相告，横被风师三日留。
人生行止莫非天，去国重来十七年。学自孔颜期有是，道非尧舜敢陈前。忧时正念梁瓯缺，视己当如赵璧全。若得时清身不辱，尽教人道是登仙。
眼明织翠剪新诗，勉我当今尚可为。知觉斯民知觉我，溺饥天下溺饥谁。志亨不管身穷达，谊正宁论效疾迟。倒尽玉瓶谈未了，沙头忍泪与君辞。
开济堂前送櫂歌，渊渊舡鼓伐灵鼍。云埋白帝千山小，浪拍青天一叶过。解后天涯惊易别，顾瞻水剂得如何。惟余报国忠肝在，铁石云坚尚可磨。
成都别酒几何年，再见江滣岂偶然。胡不握兰居紫界，却来转粟上青天。鹏图海澨骞新味，雁断衡阳感旧联。国子先生书在笥，愿从熟路力加鞭。
有生同得本来公，凛凛渊冰保降衷。多愧行年称有子，长怀当日谢无功。羁踪不称歌三拜，浅量难堪酒一中。饮尽玉瓶天地阔，不知身客楚台风。
笑语声中别有天，巫云楚岫玉明舡。冷风入坐酒无力，斜日媚空花欲然。猎猎旗风犹夏五，摇摇帆影立秋千。他时辇路追今梦，傥许陪公发未宣。
栅新飞观走狐嗥，楼鹤洲鹦贺此遭。整暇旌旗登𡽱嶪，奔波舟楫笑嗷嘈。宅中平后规摹拓，烛理明时运量高。须信是间天地似，词人云梦特秋毫。
举头无语望天高，有许功夫岁月慆。万灶貔貅仰膏雨，百年事业倚江涛。云横紫逻忧千绪，露立苍生命一毛。昨夜西风弦月魄，可能无梦到神皋。
自分宇宙有江山，独觉新年胜故年。水拍大堤人射地，路盘绝崄马行天。松萝苒苒开还密，洞谷谽谽断复穿。理道元来无隠尔，人从纸上看天渊。
晨策随乌瞰屋山，面前咫尺隔同年。邛人自爱橘中乐，晋客惊逢洞里天。行傍𬨎轩心半醉，坐看戟卫眼双穿。西风一夕惊龙睡，撼取明珠出九渊。
篮舆轧轧度齐山，文献风流数百年。遥想牧之歌晚月，闲寻白也咏平天。只余钓水梁台在，未办登山谢屐穿。多谢秋风吹好语，如陪杖屦俯鱼渊。
梦绕秦祠月半棱，归寻岷岭雪千层。傥来富贵垤藏蚁，尽大科名笔误蝇。须验家庭真事业，更追简册淡交朋。他年再出为时用，莫遣功夫似不曾。
深院帘旌昼掩门，海牛挂出好乾坤。日烘花影涨春腻，风撼柳丝明醉痕。极目翦来齐翠嶂，关心看不断青原。明朝又逐文书去，且尽今宵极意论。
满目亲朋似故乡，梦邪非梦梦何长。春风坐上白云屦，玉鉴光中明月珰。酒到湖山嫌逊避，话逢气类省称量。谢家内集如斯否，一味诗书无别香。
翠舫青帘白玉舟，风轻日淡相兹游。芙蓉覆地锦衾烂，杨柳雕空印篆缪。月上酒痕浑未觉，山撩诗思浩难酬。颇怜此会何时又，相伴江湖归去休。
士为浮名若挂钩，夫君心事独休休。阙书不害为全马，误笔何妨作牸牛。少铁赢铜闲计较，着蓑衣锦等风流。世间自有真轻重，归把功夫向里求。
鸣鞘踏月大堤长，鼓枻穿云落日黄。十里青漪菱草荡，四山红雨杏花冈。客从民气觇春事，人在枝头看艳阳。长使舟平风色好，世间何处有羊肠。
长官真是委边嵬，积累如山姓里来。认得两闲无二本，只将一念贯三材。异形所感犹如此，同气相孚亦信哉。陆续功夫宁有己，相期更验漆雕开。
当年过我两安君，白酒黄鸡话夕曛。藜杖看山头拍背，褒衣论事齿穿龈。平生大面三间屋，客死洪崖数尺坟。身后更无锥可寄，忍看断雁泊孤云。
风引征衣堕古诚，手披榛棘上前京。侍郎山下寻仙李，柱史亭前记老程。蜑雨蛮风鸢外落，洞云谿月雁边明。惊心忽忽未全稳，似听於菟谷啸声。
樊子诗来贺我迁，潮黄风节敢云班。长教下令流于水，岂愿高名重若山。霜过转愁天宇净，夜寒空载月明还。须知不遇非余欲，千载知言有辨奸。
中存外习即藏修，夙寤晨兴此息游。要把孟轲三勿看，更将夫子四于求。颜渊陋巷乐何事，曾晳风雩咏不休。此意斯须不容离，敢申郑义儆悠悠。
天马流行泽上坤，玉龙飞洒水边村。扶持农扈培邦本，排荡阴机立岁元。遍地诗材供墨客，通宵酒令属侯门。却怜赤子无衣褐，仰面苍苍叹少恩。
谩阅人间五十年，年来道远思悠然。一心可使乾坤位，五性元钟父母全。为己工夫浑间断，满头岁月浪推迁。更无益友相扶植，平地羊肠仆白颠。
山中兀兀不知年，但数前山䓞火然。人笑腰无金可佩，我忻胫与玉俱全。圣贤面目昼三接，简册期程日九迁。此事知心君有几，不妨相伴各童颠。
男儿生世果何事，卜士诗之闾史书。内美元非私正则，天彝岂但付胥余。滔滔大化亘千古，职职群生同一初。此事年来才信得，从前浪走只成疏。
我友忧时发满梳，殷勤勉我用诗书。情知分义如何废，可使才能自有余。气血渐衰多病后，创夷转甚数年初。梦魂惯识归来趣，长傍山椒撷稻疏。
行藏去就各随时，敬怒嫌疏忍奋飞。正怕霜严天宇净，敢夸舟载月明归。生松有梦还公固，化鹤何心驻令威。独抱遗编看千古，昔人历历未应非。
见惯不惊如四时，流光任逐鬓蓬飞。日从南去老龙蛰，火向西流玄鸟归。荷子感时堂蟋蟀，移书劳我室伊威。益嗟往日无良友，四十八年成一非。
天空地迥托吾庐，何处山川不裕如。太极光阴宁有闲，环中事业本无书。道亨谁谓大人否，夷陋不妨君子居。昨梦九芙蓉里去，起闻跫足到空虚。
洞烟谿月楚山苍，万木辞林稼涤场。老桂挟秋清入骨，明河倚树烂成章。城隅静女闲逾美，泽畔累臣晚更香。若数秋花饶此品，未容陶菊逞孤芳。
澹云明露立苍苍，不识从来声利场。晋士习浮轻兴喻，唐人承误转周章。高谈天上兔蟾影，卑拟人闲龙麝香。犀桂自殊苦相累，都将荣进溷真芳。
长雨顽云处处山，浃旬浑不露天悭。鱼旟未兆心如醉，鸿雁关情鬓欲斑。月体晦明犹偶尔，酒肠舒惨亦浑闲。只将愚虑酬佳赠，未必骚情不破颜。
乾坤尔阔着吾庐，水绕山环仁知居。君友东湖徐孺子，我闻西洛邵尧夫。欲为天下屠龙手，肯读人闲非圣书。聊借斯言相赠勉，乐颜之乐即颜徒。
子已江头戒櫂郎，卬须何事未乘方。须看此意关时数，不为斯人自肺肠。白傅徒然泣商妇，毛生岂解出王樯。卬虽不敏真知得，为子临岐釂一觞。
易象于坤必有章，泉翁此义发天光。离趋外卦文加质，干伏中爻䌹覆裳。欲验吾心观习坎，诚知是理识归藏。公诗谢我祗成辱，敢复从公质寸长。
几度诗来儆谬悠，怀人应念水三州。宁睎太白怀金马，忍效灵均驷玉虬。上帝汝临毋敢贰，中心如噎本何求。狂言又被公挑拨，知我惟公不我邮。
何处何时不产贤，黔中故地夜郎天。虽云地脉元无闲，欲破天荒未有先。万蚁场中春锁棘，九宾庭下晓鸣鞭。便将正学昭群聩，留取魁名万口传。
窗外浮云卷帝青，腰闲流水卧青萍。发挥孔孟真三代，补葺嬴刘破六经。理义本心如皦日，词章末伎谩流萤。独嗟弱步跻长阪，百岁期程过五亭。
尚记春风酒满衣，数旬客馆掩空扉。双乌念哺归难忍，断雁辞行凝不飞。正念县弧成底事，有来连锦烂生辉。亟哦七字酬佳赠，归櫂潇湘水正肥。
试把行藏为子评，只知尽分敢徼名。出如有益殷三聘，用不能行鲁两生。此道古人如饮食，后来灶婢或猜惊。子云亦号知书者，犹把商山作采荣。
孔训元无实对名，只言为己与求人。能知管仲不为谅，便识殷贤都是仁。义利两涂消处长，古今一理屈中伸。自从圣学寥寥后，千百年谁信得真。
别来岁月尔滔滔，流落天涯忽此遭。万木辞荣秋意澹，百川归壑岸容高。笑看海上两蜗角，闲秃山中千兔毫。若向颜曾得消息，直须奴仆命离骚。
夕阳舂处是吾家，水绕山环路转赊。蹙蹙四方浑未定，茫茫大化渺无涯。归来已恨十年晚，老去空嗟两鬓华。各愿及时崇令德，万钟于我本何加。
秦雍孙曾尚典刑，只将一念答天明。震雷殷地勾萌达，解雨鸣春涧谷声。阶玉正看联羯末，籝金安足拟贤成。相门为我成宅相，我欲将儿以相名。
忆从筮仕岁涒滩，三十余年阅暑寒。抚事无成人潦倒，怀人有梦涕汍澜。家山扰扰胶胶里，庙社𫍻𫍻出出间。欲上青天愁险绝，谁能为我斩楼兰。
三峡云连白帝城，风波九死得余生。虎头狼尾乱流济，猫面马肝缘壁行。中衍何妨需在险，心亨但见坎常平。况逢诗友殷勤问，宁复穷途哭步兵。
尚记翩然下帝傍，七年才入屈公乡。山衔西日去家近，风递北氛吹袂凉。新事感伤心力短，旧交零落话头长。况堪刘薛吾师友，黄壤堂堂閟夜光。
纷纷操罟入山林，我自终朝不获禽。远物只知肥遁利，穷幽不问浚恒深。毕逋啼日满荒戍，款段行云供醉吟。宇宙穷空岁迟暮，平沙独立数寒金。
七载赍身入楚乡，谁将平坂换羊肠。觉来亲友浑依旧，触处江山不改香。正引德星成胜集，更忻郎宿下垂光。人生行止时为大，膜外浮荣蚁穴王。
不把离忧寄楚辞，绝嗤致邑请臧为。日才北向夏长至，火未西流秋变衰。消息一机川水逝，诎信二气蛰虫知。夫君识虑超余子，我亦年来管豹窥。
书来寄我赋归辞，谅子知其不可为。𧥄𧥄牛羊刍牧隘，嗸嗸鸿雁稻粱衰。有饥有溺己饥溺，后觉后知谁觉知。细玩海州三奏藁，前贤风味俨重窥。
谁信夔夔解感神，嘤嘤赤子母心熏。为将一滴翻瓢水，散作千家举臿云。大化无端长寂寂，众形有欲自芸芸。更须尽挽天河水，亟与三边洗恶氛。
俗事萦人阻四并，东郊又送屏星行。欲安边圉元无策，善服人心只有清。使马如羊非我爱，带牛佩犊岂其情。非惟此意行夷狄，谗舌虽工亦绝声。
尚记春风黄栗留，明年春又到钩辀。会疏长作去时恨，年大能禁生别愁。言偃得人行不径，缪公受责俾如流。愿将二语为君赠，更愿开诚学武侯。
方春不及与劭农，十月郊行劳岁功。因记旱云占晻濭，更愁霖雨望曈眬。田苗粒粒祈禳里，民命丝丝叹恨中。忧国愿丰虽我志，更须人事与天通。
犹记仙翁护玉关，版图半壁手提还。每惊荡潏风波后，多谢经纶父子间。元是烂柯观已熟，故应当局祇如闲。几人钱谷鞭中老，双鬓何曾点一斑。
祝公不作语啾啾，陛下凭公释顾忧。往误叵堪成铁错，后图犹可保金瓯。饮江共喜无胡马，屯渭悬知有木牛。虎也肤公康是似，愿歌江汉美宗周。
几许中和酿此身，秋风江上玉精神。性姿无忤水行地，富贵有缘花得春。闲处消摇欣佚老，会朝魁艾正须人。绝知云滃龙渊湿，莫倚晴江把钓缗。
三边头绪正相寻，云气模糊尚积阴。已喜龙荒通汉使，更须帝梦起商霖。功名本自于人薄，家国相关此念深。共指岷峨祝公寿，鬓华未听晓霜侵。
玉堂人住玉堂山，公论推排授将坛。朔垒令严精采异，甘泉烽息顾忧宽。北边旧叹无颇牧，西贼今闻有范韩。夏屋不知几崇广，唤回春燕下林端。
披荆重立小朝廷，风递南薰入扇巾。大势已冯天祚宋，中兴更赖岳生申。扶持命脉还吾蜀，消息精神运此身。人愿武公归入相，我祈河内且留恂。
南渡波流荡潏中，绍兴御史最清忠。和戎二字排时论，用世诸孙尚祖风。弹压峡江群啸静，指麾边市虏资空。盛心未必荣三锡，且喜朝廷答有功。
浪夸京洛渐尘清，局面今翻第几枰。须倚玉龙擎重任，暂依金马作长城。时人共记维寅度，阳画元从建亥生。试向后天推八八，吾宗卜数万为盈。
玉堂元不閟英灵，地主还从此地生。千里楼高人独立，九宗山峙月双清。洋洋水薤临民意，猎猎霜林战叶声。如许高情谁与拟，玉梅枝外看参横。
相去无多五日间，两家牛酒贺生贤。二阳引类临爻长，三寿为朋泰茹连。析木旁瞻星两两，大椿遥祝岁千千。相期协力亨屯难，未听丝丝鬓发宣。
家声烨烨自乾淳，王谢门中着此身。金碧池边金碧使，玉山台上玉山人。都将奕叶芝兰味，散作群州桃李春。应记西陵分首后，枯棋一局几回新。
朔吹饕寒凝不禁，地雷应合战群阴。悠悠未快功名手，渺渺谁觇造物心。三寿作朋刚已复，二阳初动卦为临。经纶及此身强健，插颔青丝雪未侵。
皎日中天万国明，恢恢贤路庆端平。月正元日下书诏，二十六人登姓名。西泽射陈狸首节，东廉歌奏鹿鸣声。谬侯何幸身为驾，要示周行玉女成。
天地中间着此身，合将位育入经纶。阴阳固自生成我，爵禄安能富贵人。利欲当权心退舍，诐淫得路俗迷津。诸君自此腾骧去，愿以先知觉此民。
拥马懽呼夹道迎，诏书洛社起耆英。史筵载笔联翁季，政路题名接弟兄。新政期公皆一律，故交惟我得忘情。正邦须自明伦始，要仗公开万世程。
一倾鼎否一番新，但见新人笑故人。元祐至今迭更化，崇宁以后几权臣。曾趋嘉定改元诏，又贺端平第一春。长把人才留一半，今年新是去年陈。
是是非非各有心，以同为爱异为憎。誓殽秦穆旋修怨，在莒齐威卒震矜。事急求言常易入，位高从谏最难能。愿公一破从前陋，万里无云皎日升。
黄鸡喔喔丑前催，拟效张侯夜半来。残梦方随僧梵去，挐音已听客帆开。江皋望极空留恨，陛下忧深正急才。已赋明伦相赠勉，更思桃李及时栽。
追思初摄大夫车，得助堂前见舅姑。三十三年归梦枕，一生一死隔黄垆。时危剩着人间我，境换遥怜向者吾。伯也叔兮今已矣，誓偕仲季勉终图。
三十三年去复还，笋将重踏旧江山。青衿朋友子当户，绿帻奚臧霜半鬟。赢得光阴归鬓里，悔将声誉落人间。圣门事业无穷已，只问君王觅退闲。
天磨团团任往还，莫将止处认兼山。水归寒谷敛秋练，木落前峰明晓鬟。天度已归参井后，日行又值斗箕间。若知此处真消息，血气浮名总是闲。
皓皓陵霄独鹤飞，九芙蓉里烂生辉。青阳少府旧弓冶，白石先生新杼机。阅尽世纷磨不磷，听渠公论是邪非。恭惟陛下方亲政，小却犹应伴紫薇。
蜀道今行第几回，天西玉帐又宏开。鹤归华表人如旧，龟放长河独再来。屈处观伸霜后菊，消中见息雪前梅。泸江不解西流去，引领长空酌斗魁。
前年呼舫下玻瓈，突兀新楼闯目围。雁影已随流水去，鹤归空感昔人非。曩游历历梦中似，往事茫茫知者稀。幸有季衡风味肖，何当倚槛语朝晖。
牣庋充厨书满家，到无言处柰书何。六经文字未曾有，三代圣贤如许多。直自语言空布满，却嗟人物转消磨。有来订古谈经者，试把斯言为切磋。
祖宗德泽被生民，列服山川各效神。几见高冈鸣凤集，又看层浪化鱼新。升歌幸听三章雅，佩印行纡五两纶。圣世宾贤如此厚，致君忍负不赀身。
当年门列三株树，马足骎骎桐木韩。谁谓平生萤雪事，姳名盘古榜中看。不趋益守杜国辅，醉伴邻翁王庆源。一代风流盖棺了，空余翁仲惨青原。
高志峥嵘局九州，直从人表着先筹。青囊书在鬼神泣，黄绢辞高冰雪羞。槐里但知矜折角，兰台无复问长头。玉棺夜入青云去，山是人非白鹤愁。
一性根原匪自今，厥生异甚理难寻。因思出腹恩难称，不恤伤肤念极深。雷殷饥肠旋敛蛰，春温好语解移阴。华堂命服蕃孙子，天报还渠一片心。
区区白屋一生酸，落落朱轓两鬓班。篆水秋成苍氏富，字江春暖玉人闲。二千石禄人常有，九秩年华天所悭。手种芝兰香满室，堂堂归去住青山。
菑川元自属公孙，竟策词场第一勋。理有是非宁挠夺，官无大小只忧勤。纷纷白地皆滩濑，豁豁青天亡片云。满腹诗书竟何用，泉台暧暧日西曛。
长珮高冠集翠裾，华途落落仅题舆。官无小大皆行己，理有是非宁问渠。赋似长杨犹悔作，材如雄剑独藏余。方相掩泪催归去，遗稿空存子政书。
人为浮名若挂钩，夫君知命独休休。寒乌落日风林晚，老雁长云夜壑秋。宝剑装留松影里，黄金籝在架签头。便随丹旐堂堂去，宰木号寒起伏牛。
行马门阑宰胄巍，高冠长珮独委蛇。紫微自有申公学，太史还从从祖知。静嘿无非蒙力处，功夫全在不欺时。故家遗俗寥寥甚，忍听虞歌薤露悲。
窗寒研冷一生酸，坎止流行百念宽。剑骑已荒江北草，简编归伴室中兰。孰痴孰觉从渠看，真是真非只我观。掩泪方相人已矣，广平遗录仅留残。
入官当是学优时，政学尤知念昨非。鬴实剖争真识变，宝刀佩信解知几。人谋是处虽同好，天理当然识者希。易箦遗言无一愧，死能如此庶全归。
人为浮名若挂钩，夫君知命独休休。东都门外蚤辞禄，西岘山前不入州。告第书归泉壤底，满籝金在架签头。当年勇退称三老，此老胡宁不憗留。
衣冠不但数城南，百世诗书味孔甘。夜半辞金知畏四，璞中有玉刖宁三。宦情本与秋俱薄，旅梦每惊春未酣。已矣参军谁喜愠，一陂绿水镇涵涵。
行应珩璜女子师，荐修苹藻大夫妻。礼门总是行持地，宦海元非爱欲泥。翚翟相传犹白凤，鹓雏可伏胜黄鸡。柳州念妹嗟何及，令德章章银笔题。
重葩殗叶露华浓，不忝家声得似公。休息生灵牙颊里，转移事变笑谭中。却将仕宦四千石，换取宽闲五百弓。岁路今归仙寿里，春来原上纸钱风。
春风擢擢秀阶庭，岁晚悠然物外身。不把簪缨伤野趣，肯迂剑骑拂天真。种成坟上一枝桂，空老堂前百岁椿。乡里善人今已矣，龙门送客一酸辛。
重葩殗叶露华浓，不忝家声得似公。言行端和今世楷，貌心醇质古人风。直将趋走二三节，换取宽闲五百弓。如此名卿缘手尽，同时更送竹溪翁。
梁君遁世偕妻孟，崔母祈天为妇唐。身是六朝人物旧，眼看三世子孙昌。人知翕翕味方隽，谁识耽耽意最长。犹恨年龄不满百，仅成三万五千场。
当年风雨脊令原，共挈凶颅奏凯旋。弄破峨眉山月影，慵移湓浦荻花舡。浮云都似梦中觉，妙句犹于身后传。肠断美人湘水隔，凭鸿寄泪识新阡。
殗叶重葩两大门，只凭道义世昏姻。养成气质槐为芷，发见仪容竹有筠。自是子能为国士，何须女必嫁官人。世衰俗薄昏成市，三复碑铭愤满巾。
夫人心事与天谋，钱镈功夫岁晚收。秸鞠声中春满羽，毕逋枝里月横秋。将雏欲上空回首，食蔗才甘不到头。况是我翁方念母，两乡风雨一般愁。
人夸骂贼与尊君，我看闲家与事兄。更识为人谋质实，便知处己事分明。夜窗残梦鸾离照，风壑哀号乌失声。从此长宁乡下路，两山明月一般情。
门谱谁夸郡姓强，是家元自孝廉郎。长来但识诗书贵，老去不知簪珥香。吏部生涯缾里粟，夫人宗事橐中装。他年点检挈庵稿，宁愧欧公志薛杨。
鸣嘤出谷邈难亲，断雁辞行不可群。论事期期箝在口，逢人额额齿穿龈。乾坤许阔犹有碍，风雨满前如不闻。肠断天津邵夫子，东篱掩泪立孤云。
丁年已分与时违，便把书棚嘱付儿。峨岭秋寒千古意，符谿春暖一筒诗。彩云来往吾何与，草露消磨我自知。含笑黄泉应不恨，桂华犹有未开枝。
不为软语混光尘，独把刚肠敌世纷。读史功夫头没膝，疾时风论齿穿龈。慈乌反哺终违志，断雁辞行不作群。犹有宁馨传素业，为求佳传贲丘坟。
人生宇宙皆同气，况此根心贯一机。安用有生衔父恤，只愁无德报春辉。桂芳春老伤何及，树静风号愿竟违。更恨母慈临诀日，嗟嗟季役未成归。
静将物理验良知，父母恩深报称微。群动芸芸看夜息，万生点点发春辉。错居宇宙犹同气，况此根心贯一机。理道亶然人莫究，是家兄弟庶全归。
八十三年雪桧身，直将簪珥当冠巾。生儿须拟范孟博，论士亦知程伯醇。在约能令家有塾，居闲肯使食无宾。世间为母皆如此，扶值三纲不乏人。
杏园犹记赏花同，忍看前旌照眼红。民命一丝悬晷刻，仁心触处作春风。棣华韡韡天伦厚，湑叶裳裳世泽隆。万事纷纷缘手尽，只将孝友诏无穷。
白鹤招人反旧庐，旧人落落晓星疏。正伤邢璧埋黄壤，又叹燕椿非老株。不见登山灵运屐，空悬下泽少游车。死于平世君奚憾，鸿雁嗸嗸未奠居。
甲申露布告诛曦，丙戌巴台已磔禧。或谓禄媭非汉患，谁知田李遗唐危。安州得祸闻人说，荆莫上功惟我知。三十三年旧寮友，朔风吹泪读残碑。
并游英俊半归泉，何事夫君又弱焉。廉退风标留万口，勤劳心事入尘编。团团故步八千石，落落浮名四十年。除却江东肤使在，一时旧话向谁传。
怪底梅花破腊前，祇因春色到湖边。虹飞云锦看华辔，脍缕莼丝秩玳筵。今日房园供解后，明朝汉省接馨妍。一觞遮莫霜天晓，梅角声中更少延。
身是书楼东眷孙，老仙况复种仙根。高科恰是承先躅，盛事还应表里门。堂上承颜情最乐，窗前草制梦犹存。着鞭且向长安道，春色如今紫诏温。
跨涧飞虹入洞门，石梯级级树森森。两崖对立自宾主，一水长流无古今。仙子吹笙招鹤舞，骚人得句伴猿吟。个中便是蓬莱境，何必迢迢海上寻。
碧帘挂雨秋容老，寂寞江城暝烟草。流苏帐冷屏山低，蜜炬香销睡常早。梦惊离绪牵愁入，翠被寒侵泪花湿。思美人兮天一方，乌啼月落西风急。
青楼女儿十五六，翠掠云鬟妙装束。千金学舞拜部头，新来教得凉州曲。锦鞯少年被花恼，醉把金钗换香草。西风楼前秋雁飞，舞衣狼籍花颠倒。
平湖淼淼莲风清，花开映日红妆明。一双㶉𫛶忽飞去，为惊花底兰桡鸣。兰桡荡漾谁家女，云妥髻鬟黛眉妩。采采荷花满袖香，花深忘却来时路。
巫山巃嵸巫峡曲，一十二峰浅凝绿。老猿化石悬巅崖，矗矗陵云扫坛竹。九灵少女列仙从，佩玉鸣銮乘彩凤。飞魂走魄归瑶宫，紫箫吹断荆王梦。
众作纷纷等噪蝉，先生中律更钩玄。如开元可二三子，自晚唐来数百年。人竞宝藏南岳藁，商留金易后村编。傥令舐鼎随鸡犬，凡骨从今或可仙。
诗翁香价满江湖，肯访西郊隠者居。瘦似杜陵常戴笠，狂如贾岛少骑馿。但存一路征行藁，安用诸公介绍书。篇易百金宁不售，全编遗我定交初。
御屏往往题名字，朝路彬彬蔼荐书。天许留中监邸奏，日求补外得堂除。暂烦龙种司瑶籍，行立鸳班侍玉舆。丙枕或思前夜席，庚邮宁肯后锋车。
阑槛玲珑直又横，半临池水着新亭。拟招鹭宿栽添苇，怕碍鱼行掠去萍。五月藕花千样锦，四时山色一般青。有闲来此寻幽赏，莫看人间淡墨屏。
暂别斋扉数日余，重来整顿案头书。砚池干恐蚍蜉入，笔管闲容果裸居。叶长密留梅实少，笋生多补竹茎疏。匆匆未暇供吟课，鶑送清声一起予。
买得林庐在水西，眼前幽事总相宜。溪山处分鶑看管，梅竹添差鹤护持。旋理小园增野趣，先留隙地作楼基。却来界步晴岚底，收拾湄湘八景诗。
忆昔经行三十秋，重来创见古东楼。涪溪天造浑无恙，铁锁云横欲断流。两客后来谁更重，一樽今日意慵浮。怀人万古高山仰，賸喜夤缘得再游。
乞与东风十日晴，放教杖屦步云轻。客闲到处俱诗往，春色浓时载酒行。别去江山如识面，重来花鸟更关情。一官休羡无毡冷，官冷元来愈觉清。
举目看来皆画屏，只因栏槛接苍冥。江湖二水一船白，吴越两山相对青。云北云南何处没，潮生潮落几时停。西偏不被斜阳碍，直见家山与洞庭。
江城楼阁辟嵯峨，如此随风燕雀何。古木望中松柏少，好花开处杏桃多。徐殷旧宅僧为主，褚氏闲亭鹤占坡。花落花开今古事，青山无语野樵歌。
一亭平倚此山巅，展尽郊原极目天。高下楼台微带雨，参差树木远含烟。品题物象诗联轴，管领江山酒满船。官冗不妨登览兴，尘襟到此自翛然。
巍巅层阁倚云平，一凭阑干醉魄醒。霁雨乱山生淡碧，带风寒竹有余青。孤猿傍石来深磵，幽鸟冲烟入画屏。却重高僧仙景象，蓬莱不独在沧溟。
阁凭嵬构敞轩扃，一望尘凡目暂醒。岩嶂远供千叠翠，松篁还耸四时青。登临雅爱恣吟笔，图画尤宜作座屏。我欲从君游未得，壮心方欲翥南溟。
百年诗老卧空山，犹忆当时语带酸。赢得儿童唤夫子，可怜名位祇都官。手编新史唐文备，骨立残碑汉籀漫。落日牛羊上丘陇，草埋翁仲独峨冠。
宛陵城南柏山寺，行到西厢见旧祠。人物欲观嘉祐老，铭文空有醉翁辞。银章粉墨谁舒卷，金薤琳琅自陆离。每见河豚起春岸，永怀风致细哦诗。
最喜逍遥泉石间，幽居四面绕青山。草迷荒径人稀到，花压重门昼自关。古刹风传钟磬远，平畴雨过桔槹闲。荷鉏手㔉园中笋，佐酒三杯壮客颜。
万里风烟倚瘦藜，湘南曾自一登陴。云崖知在宜山麓，水月传夸古洞奇。四字丹书无梦见，千峰苍玉有谁诗。门前系马松阴下，鸦背斜阳影屡移。
绿野年来喜有秋，行春到处小淹留。朝阳亭上初披雾，水月岩中更枕流。竹径不容周俗驾，桃蹊还泊晋渔舟。遨头自愧非元老，滥总师干乏壮猷。
乘轺初至忆前秋，岂意持麾尚此留。立屋得僧成宴喜，游山如谢欠风流。劝酬同把菊花盏，来往自操莲叶舟。向晚洞门烟渐锁，祗应归兴更宜犹。
癸水江头石似浮，银河影里月如钩。无人弄杵看蟾兔，有客乘槎访斗牛。自古鹊桥传七日，何年桂子落三秋。金轮待欲长无缺，玉斧仍须妙手修。
玉洞沉沉锁碧虚，月华曾伴日华居。刀圭影触金丸弹，蝉蜕形留锦鲤鱼。旧隠已荒三径草，仙人忽授数行书。丹霞自有栖真处，十里松风可跨馿。
拂破苍苔觅旧题，五言觅得晚唐诗。岩光人忆遗名好，华景天开一段奇。铁锁掣关躔壁垒，玉梯穿路透瑶池。古心未展闲游戏，惭愧平生华子期。
甲子循环各一时，又逢青犬护岩扉。金墉城锁瑶池苑，苍玉楼铺锦地衣。万里西风生木末，数声湘竹叫云归。明朝天上秋期近，问讯河边织女机。
南山山北北山南，一洞中分路口三。孤鹤叫云声自远，懒龙悭雨睡方酣。襄公淡墨留苍壁，太史高风拂翠岚。百尺岩前清绝地，道人先我著茅庵。
清问谆谆许尽言，以书为辙道为轩。鉴观万古知成法，条析群疑见大原。樱苑近颁天上句，燕杯新带雨边恩。燃藜夜取云章读，照乘骊珠炳若存。
圣学希天善牖民，风霆鼓舞气如神。转回姚姒文章古，作起殷周礼乐新。有限科名非究竟，无穷经术要纷纶。事君自昔无他道，不有其身是致身。
不必寻芳出远郊，八分春尽属亭皋。漫波绿皱一溪水，暖日红蒸千树桃。乌绕屋檐呈卦兆，鹤窥庭户听离骚。静中识得生生意，堂下蘼芜更不耨。
春事无边著语难，得逢佳处辄停骖。河豚渐美夸梅十，芳草如屏说柳三。小韵作诗防跌宕，浅杯斟酒怕沉酣。买山那得青钱在，只欲花间结小庵。
房湖曾别苦吟身，两度东风似一尘。柳外游丝难系日，麦边驯雉亦惊春。玄都君子皆通贵，栗里先生祇一贫。珍重龙阳贤太守，时将诗句恼陈人。
本住陵阳处士庐，不妨名字落青都。题舆带阁添新号，抱史还山只故吾。秀水稳宜眠夏簟，惠泉香可煮秋菰。劝君莫动骚人曲，椰叶蓪花降女巫。
红雨斑斑点嫩苔，朱轮轧轧碾轻埃。园公不作橘中隠，康节肯从花外来。鶑啭树林添道韵，鸥分江色献诗材。篮舆便载春归去，谁管酴醿芍药开。
庭院深深锁绿苔，扫花无帚半尘埃。红霞满树刘郎去，青子垂枝杜牧来。乍可放闲宽酒地，不能随俗贮香材。醉翁自有山间乐，更取林霏手斫开。
一从十五长边城，少见兵戈日太平。代马依风都护道，飞鸢熏雾伏波营。红雕腊软君王赐，青兕裘轻子女情。昨夜点行新部曲，铁衣偏奏苦寒声。
人间富贵易浮沈，只有斯文无古今。义理工夫元坦易，圣贤言语不艰深。莫随近世诸儒辙，要识开山一祖心。待得了他科举债，梅花月下听瑶琴。
平生湖海独元龙，门作丹梯倚太空。还我蛾眉千顷月，借渠羊角一帆风。文随脚迹机难活，学到源头理自通。何代不生田表圣，诸君切在敏前功。
儒臣簪笔典州麾，重为江山缉旧仪。宴序古来元有礼，鹿鸣废后更无诗。科名到手还须耐，文字当场莫好奇。更尽工歌笙一曲，明年春洒上林枝。
莫风浩荡忽吹葭，一室阳春病已差。把酒认为天一水，见梅题作玉真花。燕常会族宁随俭，祭则从先不尚华。过此肥冬疆事静，亦呼槃也早还家。
祥云宫殿半荒芜，独有亭基下瞰湖。水汽淼茫吞八极，地形磐礴跨三吴。一轮红日射铜阙，数点青山浮玉壶。欲问湖边诸澳长，长洲盗贼已平无。
觱篥声中气序过，谿头燕子又归窠。清涵夜色花无睡，翠洗晨妆脸半酡。红萼尚怀乡国旧，锦心空抱客愁多。饮酣乐极翻成感，泪湿胭脂雪满坡。
卉木萋萋二月寒，杏垂红雨涕浪浪。无司花女太幽绝，有索酒郎多醉狂。弄影莫陪张子野，断肠空忆贺横塘。春来亦欲寻诗社，却怕诗工与道妨。
唐人漫自说金华，山谷云孙自当家。玄色酿成真一酒，别机织出象生花。缅怀友义留巫峡，难割闺情下汉嘉。看彻一编酬未得，夜深窗月净笼纱。
当年指李记生辰，柱史疑为法报身。鱼鸟泳飞南阁晓，风花经纬石林春。手翻万轴谈无底，胸著千年汲愈新。试看乔松霜雪后，凛然一节照时人。
自卷朝衣濯雁湖，勋名籍籍在黄枢。时闻走卒称司马，犹有群儿问大苏。赴陇尺书驰鹤板，起家万石绾麟符。宵衣炯炯思黄发，正藉元勋出手扶。
汹汹风涛卒未清，便提小队按行营。一言刑省朝歌盗，单骑恩怀渤海兵。丰德自应通绿籍，长年何必饭黄精。劝公剩压兰英酒，为作涪川小太平。
身驾青牛老子车，行云来去自纾徐。精神健好充黄野，骨法清真贯玉庐。六十二年康节咏，五千余卷玉川书。石林莫作盘居计，黄纸看看又诏除。
粲粲桐花昨夜风，吹香还到鹿园中。前生出处黄山谷，后代风流范蜀公。洒落一襟涵霁月，精神满面贯晴虹。直须整顿坤维了，归侍祥云一朵红。
自从绣绂解麒麟，一片忠诚只为民。涪水竹枝秋送客，汉嘉火树夜迎神。玄蜂赤螘三垂静，白黍黄鸡万井春。尽使蜀人翻覆看，皇华礼乐只如新。
伏波老子缚长虬，典护兰闱更两秋。学问只从苗脉看，辞章不向语言求。俱称脚迹门生好，无复颜行执事羞。夹袋中间富人物，更须为国贡琳球。
福星一点夜堂深，藻泮花泉共照临。歌咏春风曾点瑟，体当生意宓君琴。乔松已作参天色，寸草犹持报主心。但翼斯文扶寿脉，年年一穗𦶟犀沉。
萧萧客岁澹如家，耿耿青灯冻不花。窗外晓添梅意韵，田间春透麦精华。书来颇复怀归雁，杯散何繇觅画蛇。明日雪晴乡社去，辛盘随俗点春茶。
紫宸朝动鸡人唱，一片天光接绛河。花样绣鞯冲晓去，霙铺球路带春多。边无疋马比宁地，土有遗蝗奈冻何。檠重玉龙犹未老，莫将图画写披蓑。
一自金銮陡下坡，更无津可问明河。云蒸黄野风寒薄，雪皎皓庭幽思多。高艳未能攀屈宋，寒灰聊复拨阴何。聚星堂上如相问，竟日长镵对短蓑。
谬守无奇只靠天，一编周易一炉烟。抽毫难出相如右，觅句敢居灵运前。酒酌山羊方饯腊，籥鸣土鼓又祈年。何时独放扁舟往，淡月西村古柳边。
北风声熄南山微，谁息风雅呼于时。歌黄三章未纯古，叙白一段空爱奇。台高皆羡雨花落，檐短独愁冰柱垂。墨客如林笔如冢，莫于诗上更题诗。
送客陵阳第一峰，临分莫遏顺帆风。人行水驿梅花外，诗在昭亭雪界中。破屋但留黄蘗老，高风难觅紫芝翁。笋舆访别惊回首，无数寒鸦点碧空。
旧与清泉白石盟，身闲方作洞霄行。青山延客元无锁，碧涧流花似有情。古洞欲随仙隠去，高冈终待凤来鸣。道人唤我松间饮，坐拂寒云月未生。
莲花峰下发源深，胸次渟涵几古今。事苟及民须着手，文非为道不关心。扶持世界归儒效，转斡天机自笔箴。主静工夫人不识，火阳五月正根阴。
二年烟雨汉皋亭，玉节西来照雪明。慷慨报君浑是胆，驰驱将母莫非诚。稻禾水足青畴润，烽火宵闲紫逻清。鸾凤莫将鹰隼看，及时须为国家鸣。
末学纷纷竞为人，公能康济自家身。形躯元备人间世，肝肺尽收天下春。观我自应知爱重，识心须会起经纶。寿觥难著皇华语，抱取峨眉月半轮。
天开碧落洗云扉，暂辍仙郎下紫微。独有素琴随从橐，更无侍史护朝衣。霜清潦浄荣名薄，枣熟花香道力肥。列炬照空还岁晚，明年仍傍火城归。
胸次知蟠几监书，事随天理只平铺。来从京兆德星社，揽取西峨明月湖。民岂无衣须补绽，极元有柱要撑扶。欲知天授西平意，绣帽临戎为万夫。
小队元戎未弭旌，群飞鹤雁已充庭。只缘匹马修途健，唤起三刀昨梦醒。犀麈自挥坤宇静，鲸风不涨海波停。牛头衮衮春无际，捻出三诗寿蜀星。
分得濂溪一派清，皇皇仁义不贪名。金华学道行持到，禹穴题舆去就轻。一节以趋何简易，十年不调转光明。匡时富有经纶在，若木华边缓辔行。
自乞银符守汉嘉，就持汉节问梅花。庭扉讼少闲徽棘，堰水流多沤纻麻。论击回邪羝触角，化销彊暴鼠无牙。更看植杖扶犁叟，清议依前说使家。
胸次玻瓈湛不摇，高风炯炯揭冰条。昆墟已泻南轩派，蜀贡犹传北斗杓。问学有源天一水，文章无尽海门潮。三滩五渡多人物，难得公家月指标。
露洗秋容一片清，远山高与雪争明。贤侯元是岳神降，上相先从佛腊生。画戟不妨当燕寝，白囊无复到鸡城。新来连日西郊雨，还作山间小太平。
当日麻衣抑未猜，贵公元自有仙材。文辞敏妙真星魄，学问沈潜是圣胎。黄石授兵非有意，红旗破贼却归来。阿同且共玻瓈饮，源上桃花想未开。
合下金相气质浑，更参诸老遍宗门。箕山再得颜回婿，荣国还生孔子孙。学问不趋岐路径，文章祇好古罍尊。至今尚得诗书力，一气清明中夜存。
青袍朝士走红尘，公独纫兰结佩绅。不事王侯嫌炙手，岂除御史更呈身。寒花秋后看名节，乔木霜中见本真。吾道天宽连地大，羊沟那得系麒麟。
泸水风涛七载还，今年赢得在家山。临流领客清溪上，滴露抄书翠竹间。晚计作堂应未晚，闲居成赋恐难闲。云昏八表边烽息，须得伊人护玉关。
忆昨薰风会面时，犹龙老子亶冲夷。忠文晚节三年过，上相生辰十日迟。内景两篇时点检，中庸一卷晓行持。朝来泮水鸮音好，目注西山拟寿时。
经年分月伴西清，又佐戎轺勇北征。下马必能书檄草，从军元是擅诗名。熙丰作俑能无过，元祐操舟却要平。局面既新棋势别，消详专在幕中评。
夏日曾随别驾归，朔风还作送公诗。行军司马自文采，祭酒诸生亡崛奇。国事急忙中着手，边筹闲暇处开眉。嘉陵想已波涛落，风雨无忘泊岸时。
四年一节蜀山间，父子重来世所艰。镜月澄心寒吏胆，条冰濯魄映儒冠。孤清自古知谁似，遗爱于今愈耐看。归去光明赢一着，笑渠袖手直旁观。
皎皎从来世不容，平平未足与言功。介言西事何妨谪，洵著权书竟是忠。祇为边民忧自北，卷将吾道载而东。分明自有天知己，趣檄行看骑火红。
搘筇更上最高峰，浮出修眉翠扫空。雪汁半消岩路口，苔衣倒挂树林中。异禽语已非人世，香草名应系国风。晚色渐侵衣袂冷，恍疑身在蘂珠宫。
一春烟雨尽愁端，晴日郊行尚怕寒。芳草被堤风信过，杂英满甸雪泥干。刘郎去后花无恙，杜牧来迟春渐阑。明日为君开社瓮，莫教人倚玉栏看。
买断江天不用赊，弦琴觞咏乐无涯。年深屡见巢添鹤，春到还知未放花。时有诗情窥洛社，断无书尺到京华。面前杨柳风来处，豪岸依然属富家。
饯岁江梅老树边，每逢佳处辄犁然。吟风弄月成劳绩，种药移花当贸迁。心事细评无此日，春风长健有明年。更期人日连头去，酬此青苹木末天。
才看花回晚日明，停杯不饮槊空横。羡君洒落方成趣，笑我虺𬯎不及盟。但向舍南窗北看，浑如林下水边清。自来太素先群物，枉被山矾唤作兄。
一分东作五分春，相汝耕夫更在勤。七月诗成种田法，庶人章作劝农文。祈蚕必使蚕如瓮，卜稼须观稼似云。老守别无新治行，只将丰岁答吾君。
使君每爱读豳诗，稼事艰难亦粗知。水冻未闻秧布野，年饥且喜麦生岐。坐间白叟真堪贵，眼底朱衣总是痴。趁刺画船呼客语，春风已满劝农旗。
挑包不住雁边峰，万里来参琰浙翁。刀割万缘随指断，镜磨诸漏著身空。不从贝叶钻陈迹，只向蒲团下钝工。结习依然销未尽，有时诗语学琴聪。
石虹缭绕气如云，中有胎仙字卯神。大宅宽平春满面，一条莹彻玉为人。细看火后交梨熟，不及霜中硕果新。六十二年无一事，尧夫端的是前身。
易言来复甚昭昭，须识阴阳动静交。乾德众贤当首画，建炎诸老得中爻。水波已动龙难蛰，时运方清凤合巢。会得生生无尽意，不须詹尹揲琼茅。
梅花又是隔年看，节节光明雪照山。赤螘玄蜂边徼外，黄鸡白黍野田间。鹄头久已书丹版，燕额仍须护玉关。独有檀沈烟一穟，明年还绕属车斑。
嶰竹吹香子气分，苍苍有意瑞斯文。已从嵩岳生申伯，复向西山寿卯君。鲐背自宜当职任，虎头曾已策功勋。壶中日月春长在，且试犀沈一瓣薰。
一百年前老辩才，复褰绦带下山来。松杉溜雨惊龙起，篁竹生风唤鹤回。戒行浄通林水观，语言香落宝花台。更看坡颍留诗处，月堕山空眼豁开。
本是词林翰墨臣，诏书特遣牧宣城。使君只办平平政，令尹无要赫赫名。狱苟得情须近恕，财如足用莫求赢。荻花风起江防急，秋阅应令弩手精。
刚把西湖卖与邻，卜园新得蒋湾春。半荒亭树景偏老，欲压溪桥花更真。漫赋莫教诗过好，浅斟时要酒轻醇。若能会得闲中趣，便是羲皇向上人。
子馆于予恰九春，临分更欲问云津。良心易放当持敬，精义无穷要汲新。刍狗科名应是梦，貂蝉宦业竟成尘。世间公议难磨灭，第一还须作好人。
皛然老子本冲夷，起为苍生护北陲。边吏皆能问司马，市人曾不识安期。拊摩鲐背应耆艾，舒卷龙韬自崛奇。九老图中张白后，合添同甲一篇诗。
梅花又是隔年看，节节光明雪照山。百万虎貔双剑外，三千騋牝寸田间。鹤头捧诏从天陛，鸡舌含香趁晓班。富有春秋洪愿力，宅家那得放公闲。
上谓无官可报卿，延登左棘倍恩荣。勋存社稷身俱泰，志在生灵物转轻。平蜀以前谁磊落，渡江而后独光明。蚤令不作湘潭梦，料得中原已扫清。
文俗诸儒恋局中，何曾度外看英雄。连鸡纵不能资夏，捕鹿何妨暂掎戎。静抚时机渔者得，遥观敌运兽之穷。书生准拟浯溪石，明写中兴第一功。
梅柳阴中漫寄家，闲如翠鸨立晴沙。瘿藤樽内抄松子，行玉槃中拣蕨芽。犹有乡风餐白啖，更无春梦草黄麻。郊行莫待芳菲月，花未开时好看花。
少学东坡颇爱奇，夜抄灯疏𦶟松脂。老随年度几弦瑟，愁怕月窥双鬓丝。蚕市已非吾故国，菜园犹得子新诗。闲人不管东风闹，麦饭枯鱼著顿炊。
二年多病少佳怀，酒落杯中见影猜。青女降霜溪屋冷，白姑记日命宫灾。柳州解祟祟频作，孙子逐痁痁转来。就使新春年运吉，钝庚难拨马头开。
去年舆疾上洪州，百感婴怀又怕秋。病体不因衰后觉，宦情谁向死前休。乞身已晚荒三径，葬子无期负一丘。造物傥从心所欲，乐天知命更何求。
曾记嘉陵共舣舟，江风又是荻花秋。三年长别不一见，十事欲言还九休。𫖯聘交驰淮水浊，行程不定陇云愁。凤鸣已向朝阳去，飞雨残霞湿柁楼。
芳树啼鶑絮乱飞，疾风吹雨送愁归。梨花落莫还乡梦，麦粥凄凉展墓仪。倦客忍听谿上曲，游人犹习水边嬉。西瞻太白家何在，拟托征鸿寄我衣。
古谊寥寥千载间，却从宾主得窥斑。道同元不分穷达，礼重何妨尚往还。拄杖过桥声易识，壁纱笼墨句难攀。篝灯试取丰碑读，名压三犀石更顽。
十载京华少得闲，兹游浑似梦中山。僧行古道元无径，云掩重扉更不关。夜语浓时花簇簇，禅机漏处月湾湾。东坡妙喜无人识，往往神游在世间。
呵叱星辰赋远游，更提水镜著中流。读书有眼月千里，爱士无方春九州。论及养生浑是道，时因主试却关愁。武夷不作逢溪老，亦欲临风助击鸥。
朔风吹雨湿征衣，卿月西升伴紫微。出塞未经榆眼白，宿师先喜麦头肥。宝刀尚可屠龙去，锦字何缘寄雁归。犹学骚人工索句，品题香草咏菲菲。
祠事归来夜向晨，仰瞻天宇肃无尘。缾搊金井辘轳晓，钟撼茅山幡影春。傍水且栽梅半树，扫檐莫使雪横陈。柏台近日清无酒，赢得吟诗分外新。
闲居早是宾俦寡，有弟山行访鸟窠。黄卷渐成迂叟僻，朱颜不似美人酡。诗因怕事吟偏少，酒为看花饮辄多。珍重山园芳茗饷，犹胜乡国赵家坡。
怕寒不暇解衣眠，偪塞蒸成帐顶烟。学士砖头因火灼，尚书履下透衾然。洞存玉性真刚汉，焚却禅身笑浪仙。收敛道心中夜坐，室虚窗白月如弦。
世人谈利析锱铢，汲义如君此道孤。无地起楼怜寇老，有园和契遗尧夫。西山别后常怀子，东国归来已弃予。自昔祖风高挂剑，愧无佳语润黄垆。
猎猎西风九月寒，元戎缓带抚斋坛。士腰弓箭翻云去，人拥旌旄夹道看。振旅阵酣金柝静，从军诗落玉蜍干。南山不谓无嘉节，深惜诸贤玩燕安。
剑花弓月几秋寒，宿将凋零更不坛。师众弗于先事戒，搜田祇作具文看。戍还黎雅魂方定，箭洗褒斜血未干。为报道傍泥饮者，尹来遗汝百年安。
载锡珪符起伏龙，遄提小队出南中。军容倒海鲸波息，旗采吹云蚓瘴空。但倚硕才为保障，仍开诚意接兵戎。渡泸已觉秋风晚，争看筹边第一功。
时事牵连卒未休，三边烽火又惊秋。养鹰未得鹰扬力，豢虎终怀虎视忧。面势只缘前局误，肘方合向古人求。玉关不是无兵守，上策人心要急收。
忆昨行台再见时，恍兮涪水送将归。丰神比旧微加瘦，道力于今转觉肥。赖有一灯标日指，曾无寸草报春晖。孔门独立成何事，祇舞风雩咏浴沂。
茫茫远树隔烟霏，猎猎西风振客衣。山雨未晴岚气湿，溪流欲尽水声微。回车庙古丹青老，碗子城荒草木稀。珍重狄公千载意，马头重见白云飞。
路绕羊肠蹑屐跻，万山金碧总堪题。举头日月中天近，极目乾坤五岳低。自笑盐车骐骥厄，谁怜枳棘凤凰栖。欲投古寺禅房宿，喜见僧归落日西。
父老桥边问我翁，笑谈能办济川功。水光碧界一千顷，晴影红翻二百弓。好与诸公来玩月，方知此地亦垂虹。乘风似有惊人语，高枕沧浪放眼空。
历井扪参跬步行，直排阊阖叫云扃。着身高处不知险，回首看时方始惊。世界三千藏粒粟，江湖万里付浮萍。何须更跨扬州鹤，稳御仙𫐌朝帝京。
最喜逍遥泉石间，幽居四面绕青山。苔迷荒径人稀到，花压重门昼自关。古刹风传钟磬远，平畴雨过桔槔闲。荷锄手摘园中笋，配酒三杯壮客颜。
屈曲连汀隠复明，西湖奇观到南屏。萍花巧缀玉钿碧，山色浄涵螺髻青。隋女啼妆羞缺月，秦娥望幸对明星。主人约束当尊俎，未放骚翁眼独醒。
篆金成宝玉成编，春满东朝万象妍。黼衮有尊天子圣，盐梅无迹上公贤。日开喜色临黄道，风递和声下碧躔。清晓两宫齐锡寿，三槐影里沸传宣。
宗祊享德本无私，手捧羲轮上玉墀。牺象洁新亲荐处，凫鹥燕乐守成时。重𬮱昔诵明光赋，硕辅今赓圣德诗。一体君臣同五福，无穷无极太平基。
天心妙处不难通，祗爱忠勤与至公。云映礼容呈晓霁，雪符腊令报年丰。的于何处容人力，诚到无言是极功。试向璇玑观大象，三台夜夜色齐同。
帝里熙熙笑语闲，新春胜事总相关。眼看长乐鸿名建，心爱淳熙盛象还。雪晓万家沾廪玉，月宵九陌涌灯山。升平此德将谁报，一炷晨香斗柄间。
万钉宝璐价连城，赐敕初宣上不名。虹彩助成霖雨润，龙光叠映衮衣荣。五湖四海归蟠际，万岁千秋侍圣明。应笑唐家于阗玉，不于房杜表忠精。
上傅新加鼎铉金，辞荣几度至如今。力陈逊表㧑谦甚，细想神毫注意深。道合明良关数运，礼隆典册答群心。越王盛业辉煌在，欲把缁衣百遍吟。
圣主千龄不易逢，直应护养到清躬。观书子夜勤毋过，颐志宸庭乐自融。盛有聪明称帝舜，深于保辅是周公。治平元祐从头数，此是皇家第一功。
手引群工上帝庭，常须吉士认仪型。一般笙磬方同曲，千古蒿兰各异馨。泰道正应分内外，前贤错是说调停。愿歌周雅卷阿什，鸣凤喈喈梧叶青。
古来要镇及边城，祗在深谋不在兵。庙算何曾有遗策，将臣容易欲要名。弱翁持重羌还服，裴度经营蔡自平。靖定规模天广大，会须混一到神京。
天地深仁不自知，物才有识荷恩私。前年仓钥尘遮面，今日朝班笏拄颐。宛若凌虚生羽翮，了无报效及毫丝。平生金石不移志，只在钧陶听所之。
欲盟鸥鹭老昌湖，其奈君恩未许何。迟此经纶今日后，定须酬折得年多。著书新稿天无尽，阅世闲心海不波。七十却嫌人贺寿，缭墙闭雨长庭莎。
不须拄笏觅西山，太白峰头雪未干。物景四时俱是爽，江流三面此为宽。惯来幽鸟遗巢在，欲纵香苞和雨寒。我有一言君记取，勿栽高树近栏干。
才见好山疑近寺，却寻流水入山来。坡头上下无平屋，松色中间有落梅。越地此方全是海，唐碑其字半生苔。万庵老子吾家客，说到儒门眼倍开。
山头金碧入层天，下瞰平坡百顷田。灵迹解扶明圣运，断碑犹记会昌年。日翻鸟鹊觚棱过，风落蟏蛸玉帐缘。祭罢数翁沙际立，暮潮一舸去翩然。
秋云阁雨暗江天，雨外锄犁治废田。作吏自惭空送日，尔晨何事不逢年。荒村独往无人识，古寺频来有佛缘。暂借茶炉供煮药，松风绕鼎却泠然。
已出郊坰曙色微，田翁指点路分岐。门前大白刘伶墓，壁上箜篌炀帝祠。五斗精神醒亦醉，二妃恩宠死相随。何如一挽天河洗，却为君刊万古碑。
生前知己人谁是，今日人人识姓名。葬地不封秋树死，诗坛空在墓山平。子孙零落行人酹，画像微茫钓渚清。惟有寒蝉思凄切，别枝依旧曳残声。
天公岂是出新奇，涨潦茫茫秋暮时。牵浪何曾传雨信，回南不用掣风旗。拍浮瓮盎鸣相属，颠倒篱墙去若驰。数日羲和尚羞涩，嫩黄晴影浸清漪。
因秋又动长年情，老却于秋分外清。病骨汗销衣亦健，水窗影净日添明。有声无谱寒蛩切，似定还狂暮叶轻。不为鲈鱼未归得，问言微宦欲何成。
借居僧榻淡于僧，欲筑三间屋未能。诸盗忽闻黄榜捷，空园亦喜绿阴增。梅天气湿常留火，草岸蚊多懒近灯。自笑病衰无可用，梦中檄就笔飞腾。
东皇缥仗下层云，来驾和风再浃辰。勋阀此时生𬸚𬸦，天家满意抱麒麟。方瞳的皪辉迟日，绿鬓扶疏受蚤春。太史谈公甚奇异，老人星即是前身。
天圣阴功天下母，庆源重此毓英豪。政区贤否澄冰鉴，诗得江山妙线毫。已使列城歌既醉，可无众口赋崧高。油幢谁道容温席，行从君王宴碧桃。
两年湘岸听筹声，又向闽峰住冷厅。可是初阶带朝籍，己闻独荐起斋铃。秋边梧叶无风下，旱后苗根一雨青。客路方新世路熟，莫将彩笔鬭英灵。
嫩黄千点糁槐枝，此别诸生倍所思。判牒署名书字小，开经酬问具餐迟。竹边亭在谁招隠，囊里书成合济时。东府主人偏爱士，为歌厦屋杜陵诗。
青云直上不留难，也向神京效一官。御带禁严曹事少，员分省户荐书宽。明时兰锜曾何用，昨夜边烽未肯寒。定有囊封神庙略，还同新句寄来看。
叶岭书翻昨夜风，主人应辟出山中。长淮再定因前画，小邑频难试后功。办得分明归版籍，写将清静入丝桐。朝堂赴日勤延问，应说无它只至公。
杏园诗句定无如，却拟雕弓赐得绯。立仗陛郎无唱姓，过江宗相有传衣。红尘辇路桐阴满，翠箔人家燕子飞。过马传呼齐指处，鞭丝一半拂金鞿。
结束遥装异昔时，江头送尔一沾衣。五年客殡依禅寂，千里香魂与梦归。闺美欲书碑易尽，龙封新𣃁草应稀。西山便想西湖是，云树深深谷鸟飞。
古郡荒凉象迹新，君行况是去装贫。此愁欲别柳边雨，明日初程桂外人。从古不多如意事，加餐宜惜未归身。春风未必天涯尽，木槲花开瘴水深。
久惭窃食侣鹓鸿，尚以诗名玷至公。喜对亲慈说田里，了无事鄙到船蓬。涨流暂急潮差候，阴霭俄销月在空。梦读道经人一笑，却怜踈直有仙风。
郎星卿月递辉光，忽着蝉冠换鹭行。人世阅来知幻境，钧天归去侍先皇。棠阴政惠人人说，花底篇章字字香。一段风流埋不得，传家玉雪照人旁。
西湖曾伴玉堂仙，我亦陪登李郭船。便有荐书如旧识，賸怀此意忽重泉。西风引旐笳吹咽，东国疏封宝册鲜。如此哀荣将底恨，泪因知己自潸然。
五十一回春梦中，兄悲子哭愬东风。别司制敕归天上，不共尘凡住域中。幌拂幽弦琴自语，奁遗残粒药无功。松飔九里凄歌薤，依旧西湖不负公。
理学通深艺学高，一官俄逐盛年抛。门中晁董刊新志，海内陈雷哭旧交。黄落己空秋半叶，清芬未著腊寒梢。魂兮有句重吟否，谢脁山孤月转坳。
碧海云边为小隠，暮年世味等空蒙。笑看朝友题衔阔，爱共邻翁话岁丰。书述南轩儿自注，诗参东野字应同。一丘裘褐甘寒梦，逗晓踈钟出梵宫。
唤作郎官三十年，淡于名爵自应贤。摩天灵焰诸生笔，匝地春风使者旃。手种路松添墓色，门开族井冽炊泉。淳熙耆旧今无几，忍把豪华万口传。
两拜恩纶世泽垂，皇天老眼未嫌迟。百年忽失古君子，四海难逢今吏师。祖奠兼排遮道帐，影祠别写憩棠碑。湖堤荪满读书处，雪意将云万叠悲。
屋角皇天眼最明，君今吉报在佳城。独佥绿水花边字，不并黄金砌上行。权量无私堪宰物，诗书有泽合销兵。峩峩工部新铭出，安固江流分外清。
湖湘梦断两旌红，素业俄随逝水东。邑政清平民是子，京钱流转楮如铜。祇今吏道通才少，况尔家庭友谊崇。欲挽九原无好句，漫同回札寄飞鸿。
欲裁薤曲问耆贤，见说声华四十年。六馆已推天下士，一官何羡吏中仙。白砂旧事渔樵老，缥轴新铭蜡墨鲜。便觅当今徐穉笔，榜知如玉在松阡。
我愧文襄漫述铭，喜闻诗挽遍群英。俗媮万事皆漓薄，子孝重泉独显荣。著脚官尘能道远，委身王事不求名。故园引得湘江水，依旧东流彻底清。
儿袍已绿鬓丝鲜，尚爱寒檠对夜编。里不闻喧钦德重，诗能藏巧得名全。慈平心是今时佛，隠卧身多晋传贤。晓奠所亲凝恸处，忆曾持酒寿新年。
自移小隠寄西阛，终是高人性爱闲。梦到春潮生荻渚，眼看旧友上蓬山。棋声忽背樵风远，书影空涵櫂月弯。令子相过犹昨日，不堪衰鬓泪沾斑。
清襟无物最怜才，怪傲翻从怨口来。于我此生同管鲍，昔人何处觅陈雷。龙驹有种长途见，宝镜无言众丑猜。一恸欲从天外酹，吴门斜日起云埃。
孙荣子贵问何如，笾斝盈庭学鲁儒。若尽礼宗天下少，纵修彤史古人无。归眠山馆还知命，赐吉朝衣得暂娱。欲寄升堂千点泪，兰风吹雨暗前湖。
八座方新玉铉家，妆台忽掩五云赊。徽声不愧古彤管，觉性能空昙钵花。夜月东冈踈磬度，春风南国去旌斜。所亲多少酬恩泪，待看重封燎诏麻。
玉闺还是佛中身，只采苹花了世尘。闲度芳年孤月晓，贵联戚畹一庭春。青枝路接藁砧近，瑞锦辞翻黄绢新。我亦卜邻平乐里，忍听歌薤咽清晨。
南涧承家事遍经，东床得婿众知名。纵于人世百年短，添得儒门一倍清。科第旋收夫又子，空缘自解殁犹生。新阡闻与姑茔近，松霭朝昏管送迎。
辟奏来从旧所知，蜀天万里去嫌迟。青油幕建元寮贵，锦领首参小校随。千古泪痕诸葛事，十分行色杜家诗。益州别驾如相问，为说思君草檄时。
宝月重轮丽虎闱，祥烟葱郁绕黄麾。九秋沆砀平分日，万国元良初度时。礼乐诗书俱习惯，圣贤仁孝况生知。八荒寿域从今启，请为丰年上玉卮。
朱芾皇皇问寝门，青宫喜气满乾坤。江清淮晏干戈息，渊默雷声匕鬯尊。端冕常年亲举礼，远庖此日剩明恩。直将三代齐长久，愿听长沙贾谊言。
银盘浴兔方二日，宝册蟠龙甫半旬。甲观诞弥佳气郁，春宫衍庆缛仪新。前星色正光芒远，少海波清润泽均。鹤驾归来传密语，更将仁义域斯民。
粲粲祥烟绕虎闱，欢声催捧未央卮。干戈东序承平日，衮冕南郊负见时。行中鸾和真合礼，宴陪鱼藻旧闻诗。宫僚惭愧非周召，三善惟当效祝规。
海山俯视百川东，中有明堂一柱隆。两社直从平地到，寸心原共老天通。管乐功烈非轲志，尧舜君民在尹躬。寿国端须寿君子，愿将箕翼等延洪。
东府西枢纪诞辰，非烟郁郁更纷纷。共知崧岳生申伯，竞把旃檀寿卯君。燮理已成六月雨，经纶更作八荒云。齐安即是安天下，敢为先生诵所闻。
中庸日用脚根实，动静天机眼力亲。未月凤筒钟地统，戌年麟跋纪生辰。身名宿世陈忠肃，眉寿他年范景仁。福禄近来贤否共，欲将斯道觉斯民。
碧油满眼诗书帅，紫橐骈肩献纳臣。有客皆能歌保鲁，如公方合美生申。庄椿坐阅人间世，嶰竹早吹天上春。士曰时哉起君实，只今犹可却辽人。
江汉浮浮炳地灵，参旗井钺寿星明。庚寅初度周而始，戊己连营静不惊。山上印成龟左顾，月中桂共兔长生。公堂遥想称觞后，便报天阶取履声。
煌煌昴宿正开冬，日驭高躔龙尾宫。赉说须知应天策，留萧暂委守关中。赤云决胜三边壮，白日褰晴五谷丰。六十州人开寿域，碧幢一笑与民同。
八年黄伯颍川政，十载武侯泸水功。还向碧幢揆初度，但愁绿诏启元戎。生从峻极崧高降，寿在慈祥岂弟中。今岁添杯添福禄，膝前文度伴仙翁。
尚书清禀秋天杳，吉梦元占玉燕飞。南定三军须北定，西归九罭合东归。寿星出丙光丹极，华盖丞辰近紫薇。要减汾阳声乐半，直须扬濯入黄扉。
金床玉兔岁重逢，初度占星尚剑东。铁马未容耕渭上，木牛且合漕关中。云屯营垒樵苏饱，雨足郊原菽粟丰。更与坤垠开寿域，皇华一笑与民同。
满廊香雾弄霏霏，欲去还留燕子飞。酒盏自便秋思早，花枝未怯鬓毛非。脱巾骂灌从狂醉，剪烛留髠好缓归。我欲寄君无杰语，安期大枣荐青玑。
万里秋风生桂枝，麒麟堕地有谁知。摩空早奏甘泉赋，取势犹歌泮水诗。好是桑蓬浮喜气，正栽桃李助清诗。银袍争愿公衣钵，应指湘山无量师。
早来乾鹊鸣檐楹，报我庭阶玉树生。告白祖宗知积善，喧传奴婢总欢声。远增阿大中郎喜，足想殊常散骑情。点校六经留汝读，吾家元不蓄金籝。
君家兰玉满庭除，尤喜徐卿第二雏。方遂鹏程收鹗荐，又符熊梦获骊珠。史山孕秀头颅别，秋水为神骨骼殊。况有义方严训在，早看腾踏上云衢。
万里七年艰险同，我车西去子舟东。教儿强学先循理，嫁女随宜莫讳穷。注就欧诗勤琢削，续成汉纪更磨礲。乡人借问碧鸡使，万卷书中一老翁。
制锦新城衣锦归，种桃遗爱满桃蹊。恩波淮水流不尽，福力螺山高与齐。天上已催班玉笋，日边行见月璇题。欢声都是长生曲，薰作香云覆宝猊。
盛德元勋绝等伦，麟符虎节冠宗臣。大椿上古身千岁，一柱明堂力万钧。坐镇熊罴瞻绣衮，燕居松鹤伴纶巾。只应便是神仙事，万丈蓬莱却未真。
襟怀锦绣富多文，人物冰壶绝点尘。太华昨宵方诞吕，姑苏今日恰生申。堂萱呈瑞年年绿，坛杏逢春日日新。更为南丰添一瓣，即看趣诏侍严宸。
明善堂前香矗云，诸生再拜祝庄椿。芹香藻绿涵和气，枫老梅疏健小春。有道可为明主佐，无毡休叹广文贫。烹羔压酒称千寿，会看仙桃着子新。
今年生日胜常年，一佛中间万佛缘。善念才兴方寸地，恩光便下九重天。花香作供围方丈，粟粒成功福大千。长寿如来更多宝，饱参住世小乘禅。
蓂飞两叶正深春，是日人间岳降神。自昔词章推大手，即今风采见埋轮。书传黄石由来远，名压青钱孰与伦。寿禄祈公如万福，未应江海羡鲈蒪。
华阳传与纯阳诀，竹隠中间悟养生。止心情澄不挠浊，浮云富贵澹无营。龙铅虎箓交离坎，鹤算龟龄几甲庚。唤起吟坛称寿句，夜来一点寿星明。
昴宿腾辉落建溪，鸳鸿兄弟步云梯。暂收鸾翼来栖棘，聊鼓牛刀为割鸡。三月鸣琴初布政，万家磨石拟镌题。情知百里难淹骥，行看天书下紫泥。
律中黄钟九日前，长淮巨海降真贤。鹏程九万快抟击，騋牝三千表塞渊。夜看牛星贯南极，早携鹤驭出西川。梅花岁岁横参影，长伴罗浮不老仙。
探胜东风一夜先，燕堂丝管沸华筵。鱼轩并寿欢何极，凤穴添雏庆愈绵。独乐园中闲日月，香山图里永神仙。磻溪自有安车到，屈指佳期祇六年。
商瞿五十子何迟，佳气充闾庆可知。喜溢麟生天上日，梦回虎堕月中时。犀钱賸送沾佳客，麝颗轻涂付侍儿。英物从来声自别，试啼容我一听之。
兰玉森森天下奇，灵椿犹自长新枝。从来老蚌珠生晚，岂是长庚梦到迟。标格银蟾光皎洁，精神秋水碧涟漪。玉皇案吏家声近，伫看追踪入凤池。
宝唐佳气夜充闾，八十尚书古所无。勘破赵州行脚案，展开老子出关图。五房孙各了官事，千户侯封食税租。若问蹯溪钓渔叟，先生应道没工夫。
王正初生七叶蓂，斗牛间气出延平。次公恰恰九年最，叔度汪汪千顷清。济北一编烦展究，剑西半壁赖生成。且倾江汉朝宗水，济彼公堂荐寿觥。
玉帐公弓应六蓬，瓣香遥遗贺南丰。扪参以手谁怜汝，居井之眉我倚公。寿域八荒随气转，醉乡五福与民同。老𢋙不是青冥脚，也愿追随龟鹤东。
万古知心只老天，英雄堪恨复堪怜。如公更缓须臾死，此虏安能八十年。漠漠凝尘空偃月，堂堂遗像在凌烟。早知埋骨西湖路，学取鸱夷理钓船。
勇唤东吴万里船，皂囊来奏九重天。一官岂为苏洵冗，诸老宁容贾谊先。满载月归应有命，便耕云去岂无田。竹枝歌罢篷窗掩，到此相思倍黯然。
清时天上诏书稀，曲水从游许布衣。插羽满浮寒食酒，倚栏同忆故山薇。碧桃绕观春风静，柔樐摇汀夕照微。慨想兰亭如昨日，沙鸥飞下钓鱼矶。
开门迎客着山袍，井畔猕猴一树桃。儿向草间寻落果，妻从墙角过香醪。旧栽松子今能大，新起茅堂不甚高。历遍贵游无此味，韭和春雨笋和糟。
幽居地僻少人知，野水春风枳树篱。检历预寻移竹日，题墙闲记种花时。堪嗤狡兔须三窟，只学鹪鹩占一枝。净扫绿苔斟浊酒，邻家吹过野棠梨。
五色流苏不用垂，楮衾木枕更相宜。高眠但许留禅客，低唱应难着侍儿。白似雪窗微霁后，暖于酒力半醺时。蒲团静学观身法，岁晚工夫要自知。
归去田畴问老农，力行新法竟何功。已知供佛追前过，尚惜修书谢数公。塑像难陪夫子壁，古祠谁访觉王宫。都来二百年间事，燕麦戎葵几度风。
倦身只合卧家林，客里消磨感慨心。水国逢春梅未见，山城到午雾犹深。地名不记维舟问，酒味曾谙入巷寻。泛宅浮家何日了，庄头栽竹已成阴。
倦身祇欲卧林丘，羽客知心解款留。泉溜涓涓中夜雨，天风凛凛四时秋。虎岩月澹迷仙路，龙洞云深透别州。九锁青山元不锁，碧桃开后更来游。
倚岩松古势如龙，峭拔层峰翠入空。九折湍泉珠散漫，绕蹊斜石玉玲珑。青环木杪山藏寺，碧拥亭高竹逗风。策杖共寻坡句读，登临清赏兴无穷。
凛凛庐陵一澹翁，飞扬复起振高风。周无二叔圣何别，商有三仁道则同。孤迹本如云出岫，清名应比日行空。翩翩雁影梅花外，雪片飞来酒对中。
投老如僧不出家，羸躯无奈病相加。头旋似倚当风柳，目眩如看隔雾花。高束诗书参素问，尽抛琴剑学丹砂。旧时载酒今怀药，解识扬雄独有巴。
生长楩柟紫翠间，攀翻接手饮潺湲。卧惊落叶霜华重，叫彻山空月影闲。蹭蹬失身拘竹栅，飘萧飞梦绕松关。平生捷巧何由逞，缩臂无言看远山。
叠却霞绡上醮衣，女童髽髻绿杨垂。重调蛾黛为眉浅，再试弓鞋与步迟。紫府烟花鶑唤醒，仙房云雨鹤通知。帘低红杏春风暖，清梦应曾见旧师。
曲巷深房忆帝州，卖花庭宇最风流。窗纱破晓斜开扇，帘绣笼阴半上钩。少日喜拈春在手，暮年羞戴雪盈头。泉南寺裹潇潇雨，婉婉一声无限愁。
晋汉高人迹已陈，同君仙屐叩山灵。涧悬白练流云液，路夹苍虬耸石屏。鸟下老藤摇翠木，僧归寒屋钥秋扃。萧萧落日闻笙鹤，满耳天风聒醉醒。
古台曾说少年游，弹指惊嗟岁月流。山似三神浮碧海，城如一虎卧崇丘。凤凰去后遗陈迹，白鹭来时认旧洲。但得风寒无罅隙，江河举目不须愁。
当年唯说岳家军，纪律森严孰与邻。师过村村皆按堵，功成处处可镌珉。威名千古更无敌，词翰数行俱绝尘。拟取中原报明主，亦劳余刃到黄巾。
燕翼初干渌满池，桑阴收尽麦黄时。一年春事又成梦，几日愁怀欲废诗。料理病身尝药遍，揩摩睡眼看书迟。翛然独倚阑干立，花下狸奴卧弄儿。
烟浦残鸦舞夕阳，风枝病叶似初霜。眼中秋色十分浄，沙外寒流一线长。溪女得鱼烹碎白，田家收谷晒新黄。偶寻野趣归来晚，草际萤飞点点光。
闲绕篱头看菊花，深黄浅紫自窠窠。清于檐卜香尤耐，韵比猗兰色更多。九节番疑今日是，一樽未觉晚秋过。从教白发须簪遍，且任当筵作笑歌。
凤衔科诏出祥云，底事儒林有逸民。四海声名难着我，一坡风月正宜人。镜留白发非遮俗，家酿黄柑可接春。只许诗朋自来往，素袍青履华阳巾。
樽酒沙头绿涨波，事欢其柰别愁何。去程想憩兰亭竹，到日须看霅浦荷。年少莫嫌官职小，名高却怕荐书多。腊前拟作孤山梦，还许扁舟载雪过。
闲来情思浩无涯，徙倚东窗日未斜。乍雨乍晴鶑唤柳，不寒不暖蝶穿花。读书有味慵拖杖，觅句新成自煮茶。未必贵游知此趣，乘除合付野人家。
眼边英气郁嵯峨，甫及同堂奈别何。正以簿书观道力，且于言动卜天和。圣门克己勤登岸，后学褆身感逝波。三载归来话新益，梅花仍向腊前多。
契阔芝眉两月中，往寻一笑思春融。知君近日能寻乐，款我昨宵多发蒙。快得联诗到侯喜，何当载酒过扬雄。交情须作霜松老，莫学翻翻桃李风。
秋气重阳故故深，临栏极目一披襟。紫萸黄菊常年事，冷雨凄风此日心。节物将迎人易老，尘埃追逐我难任。笑驱万虑归何有，独自低头课楚吟。
年年此日竞跻攀，今日柴门雨遣关。不见白衣人送酒，难偕乌帽客登山。鸦声不断遥天暮，鸟影争回落照间。未识明年谁健在，逢时只合暂开颜。
声名早已压人寰，手握枢机鬓未斑。嘉会宛如鱼在水，远猷直放马归山。风生帷幄深沉处，春在边陲广莫间。闻说吴儿眠正熟，月明夜户不曾关。
适兴相携步晚凉，琳宫因得纵徜徉。月翻杨柳尽头影，风擢芙蓉闹处香。纵论从来难得友，清游似此喜逢场。石栏坐久笑分袂，无酒浑疑在醉乡。
为讯华亭鹤唳无，琴声断处客悲渠。日边消息花争闹，露下光阴柳变疏。未叹子云新第宅，最怜定国旧门闾。风檐读罢闲居赋，向后何人奉板舆。
不把升沉挂舌端，排空剑气逼人寒。竟锄卉服功良易，及试花封事转难。病骨欲从闲里过，长身仍作梦中看。醒庵文献知多少，一子雍容尚耐官。
一第声名动冕旒，渊源家学自梁丘。谁知雨化青衿日，最解风驰紫塞秋。幕府石洪嗟不作，河阳潘岳竟成休。雁行无复云边讯，愁绝萱堂正白头。
才非似舅辱心知，露豁襟期喜溢眉。县组秦淮久依托，宾筵建邺又追随。闻君驯雉未多日，洎我分鱼已后时。徒对弦歌诵遗爱，西风涕泪强裁诗。
淮上兵戈血染川，浙河饿莩骨盈船。又闻寇盗湖南起，不觉迟回夜半眠。食肉贵人无恙否，剥肤巧吏尚依然。吾皇圣德如天大，谁采吾言作奏篇。
小儿无力报明时，六十休官早自期。今岁才周花甲子，此身已在菊东篱。行年如许化未化，天命而今知不知。休问圣贤千古事，从今诗酒是吾师。
觅得荷衣亦偶然，三壬三甲莫虚传。知无皂盖朱幡分，奈有清泉白石缘。今日为贫行作吏，他时有路即归田。头颅自断祇如许，但问闲居得几年。
清泉白石故依然，俚语当时已浪传。千里归来寻旧约，一生鞅掌任前缘。身强只欠登山屐，老去何须负郭田。金石旧交半沦谢，新松嫩竹是忘年。
朱栏独倚晚天晴，唤起江湖万里情。风撼君山波浩荡，云归衡岳月分明。飘飘杜老乘槎兴，杳杳轩皇奏乐声。好把天瓢盛此水，涤除旱魃作秋成。
恋恋君山未解维，高僧来送赠行诗。谁知归去陶元亮，又遇当年远法师。莲社欲留听说法，菊篱那忍负归期。临岐重约头陀会，记得江干话别时。
琵琶亭下北风狂，浩荡江天接大荒。亟舍扁舟登伟观，旋呼官酒作重阳。故人一见惊头白，寒菊新开满眼黄。底用四弦如裂帛，异乡游览自悲伤。
淮蜀荆襄老此生，归与双眼识吴城。树依神力连云暗，水到江西彻底清。去棹来帆南北客，孤鸿落日古今情。枯肠尚可搜诗句，三老放船钲一声。
自古贤名隠魏亭，老夫底用更专城。得闲且看云来往，不饮休论酒浊清。险阻备尝知世味，消磨不尽是诗情。西堂不作惠连梦，共听茅檐夜雨声。
归路宁迂三两程，落霞孤鹜近乡城。水连南浦天然碧，秋入西山雨后清。鹿梦已醒谙世事，鸥盟犹在见交情。近来一事君知否，耳畔全无鼙鼓声。
明时容我老山林，病骨那禁岁月侵。破屋仅存容膝地，短檠唤起读书心。三生习气磨难尽，一饷荣华去莫寻。苦学吟诗终不近，信知前辈用工深。
短衣匹马遍关山，二十年来一梦间。万里烟尘催我老，一溪风月伴人闲。处心简淡常常足，着意经求事事艰。亭午厨人多喜色，邻翁举网得鱼还。
明时有分坐空山，终日心游天壤间。无欲始安贫里乐，是人只得睡时闲。离家便忆居家好，论事那知任事难。自快此身天所相，干戈丛里得生还。
只将梦幻视浮生，志念俱消岂复增。竹杖芒鞋轻胜马，布衣蔬饭淡于僧。睡魔为祟勤呼茗，病眼羞明懒近灯。好把金𫔇轻掠削，近来知有阿谁能。
泉石相干兴味长，梦魂飞不到钱塘。病来弘景难忘药，老去渊明不御觞。旧馆溪山勤检校，新收风月懒平章。读书事业依然在，一目犹惭不十行。
急雨声中夜漏长，晓来嫩水涨平塘。试扶竹杖穿三径，自折梅花荐一觞。我纵撚须难得句，君才开口便成章。偃旗仆鼓退三舍，且逊元戎十乘行。
人生自得即逍遥，到底声名不用高。心地一朝收汗马，泰山万仞等秋毫。处囊脱颖君非晚，为米折腰余惮劳。喜得新诗当文选，何须痛饮读离骚。
吟情常得闲情助，和气多为直气侵。易说难行天下事，未为先懒老来心。公然排闼清风入，悄地窥窗好月寻。风月无情肯相管，尘缘终浅道缘深。
高高林木带烟霞，短短茅檐寄水涯。尽有清风疏种竹，苦无空地密栽花。云停栗里渊明屋，月满剡溪安道家。会待子猷清兴发，扁舟一叶著平沙。
倦倚栏杆对暮霞，展君吟卷喜无涯。圆如掌上黄金弹，清比梅梢白玉花。试问山林无我辈，却将景物付谁家。风檐把玩徘徊久，烟在平林月在沙。
平塘古木带余霞，清荫周遭水四涯。在世能消几两屐，恼人无奈四时花。好随彩笔题诗句，笑入青帘卖酒家。却忆当年杜陵老，有谁相伴醉长沙。
一生受用燕营窠，百岁光阴马驻坡。晚境喜无干己事，故人远寄歇心歌。君开经卷尘缘了，我辟山林诗料多。得句却愁成绮语，何如一意向禅那。
随意栽培花几窠，梅坡安稳即銮坡。土尊岂胜茅柴酒，法曲何如款乃歌。着意事无虚事有，快行时少坐时多。闲身散诞休惊去，尘世光阴等刹那。
鸟窠看了看蜂窠，才上坡来又下坡。松竹径中逢野老，芰荷香里唱渔歌。归来不见香风改，老去何愁明月多。况有句文供布施，僧来也唤作檀那。
颜童齿豁老书生，习气消除道气增。自止酒来疏酒伴，闲吟诗去寄诗僧。不才臃肿庄周木，无尽光明摩诘灯。解道本来无一物，未容尽逊岭南能。
身计平生尽付天，归来环堵更萧然。君于客里怀新绂，我愧斋中祇旧毡。一见便论千古事，定教迟了十余年。驽骀强欲追高躅，病骨摧颓怕受鞭。
公案堆来高似山，人人沉着语言间。水中掬月徒辛苦，衣下寻珠只等闲。此事不从人世得，诸贤枉道法门艰。千山万水参禅者，行到穷时祇自还。
二十余年不入山，重来疑是梦魂间。薰炉已冷灯犹在，经卷才收磬自闲。寂寂禅关人罕到，茫茫人世事多艰。朅来细说无生话，稳坐蒲团不忍还。
寺占吾乡好处山，半新半旧屋千间。水中莲似尼清浄，雨后云如僧退闲。石路教人修整过，芒鞋怕我往来艰。夜深火炬浑无用，长是天教月送还。
寸质元非紫磨金，少时徒有济时心。中年世味谙常尽，晚节宗门趋向深。万境皆空何所着，百年未满得长吟。人间俯仰咸尘迹，惟有江山不古今。
家在青山绿水间，柴门虽设亦常关。稠花浪蕊随时有，乐事赏心从古悭。世上人多为物役，眼前谁肯掣身还。君能不负平生约，袖有新诗慰病颜。
野径溪桥取次行，山青水秀眼增明。身居尘外年年健，心到灰时事事轻。文阵挥戈吾退舍，诗坛歃血子同盟。直将修月拿云手，拾得人间句见成。
回也逍遥只寓言，参乎三省道真传。明知荣悴何由我，谁道修为亦属天。朝市山林皆寄耳，简编灯火故依然。穷年矻矻人休讶，山宅臞儒便是仙。
不论朝市与山林，两鬓难禁白发侵。物外休论天下事，书中要见古人心。老来酒债浑无有，公等诗名尽可寻。吟料从来无尽藏，江湖万里水云深。
从来造物只儿嬉，用舍行藏各一时。玉兔金乌元去速，晓猿夜鹤怪归迟。幸然三径菊如旧，且与两梅仙说诗。试问钓车茶具外，当时谁予伴天随。
雀罗门巷驻高车，霭霭停云满眼时。惟有故情来得得，却搜诗句步迟迟。北窗不放渊明卧，南涧同看子厚诗。要识吾侪长久处，此心如月镇相随。
困人天气昼沉沉，饭罢茶瓯尽放深。笑领故人游竹洞，因寻诗句到梅林。已教儿去将诗写，又唤孙来把酒斟。行乐既知明日少，合如吾祖惜分阴。
腾腾晓日夕还沉，浅浅秋江春又深。消息既知由造化，忧愁那得到山林。已吟有兴犹重和，未醉开樽任满斟。浮利浮名都莫问，只将诗酒送光阴。
生来骨相不如人，那更心空似此君。一见好书惟恐尽，每逢佳客怕言分。自知原宪贫非病，莫问琴张达是闻。吟罢不知身已老，莫教万里浄无云。
飞锡来寻避俗翁，不辞劈面受霜风。因君发被诗催白，知我颜须借酒红。秀谷几年千里隔，空寮今夕一灯同。恨无日暮碧云句，编入文通杂绶中。
雪里攀梅冷不胜，归来分插几空瓶。花间乱缀未凋玉，窗下细看元是冰。旋觉暖回还易散，只愁冻损独先零。诗翁贪看横斜影，未暝呼童急上灯。
桂花香处麝脐破，枫叶丹时锦帐开。天遣年华随水去，山将野色入帘来。镊残白发愁无迹，割尽黄云酒有材。不负小园佳景致，乘闲与客共徘徊。
人情何待十分圆，满目金波已浩然。明到杜陵头上发，寒侵郑老客中毡。中秋未必似今夕，好景其如又隔年。多谢望舒知此意，冰轮缓碾不加鞭。
不待吹嘘送上天，凌云意气自飘然。长江秋色将征旆，半夜霜威袭客毡。淝水功名须尔力，斜川风月了吾年。师门念旧如相问，为道衰颓怕着鞭。
蜀山越峤倦跻攀，拄杖经年挂壁间。驹隙光中惊迅速，龙泉山里占清闲。但存宝藏明珠在，不管石头行路难。香冷磬残经卷了，倚栏静数暮鸦还。
有景可观无远近，新楼真是极高明。水因雨过多新进，枫到年来独老成。万顷烟波鱼得计，一天风月雁能鸣。醉余客散清愁入，嘹亮渔舟笛数声。
江练紧缠山脚白，露珠密簇草头明。一天秋意凄凉甚，几日西风酝造成。新月光中新雁过，暮云深处暮钟鸣。得君吟卷呼儿读，吹竹弹丝无此声。
大别山头访早梅，梅边邂逅笑颜开。十年一梦看看老，万水千山得得来。马祖话中心即佛，卢能偈里镜非台。即今了却此公案，便是公门及第回。
平塘水外竹三亩，古木阴中屋数间。天幸诸贤皆大用，分甘少病比长闲。百年世事皆前定，一枕清风无后艰。多谢新诗来慰藉，不堪溢美欲封还。
而翁吉德怕人知，天与良孙一似之。自分随缘栖矮室，何曾弄巧蹈危机。人生怀抱祇平易，天下道涂皆坦夷。此语莫书堂上壁，客来徒说是和非。
尘埃满面雪蒙头，只合沧洲把钓钩。乡里故人今日少，山川英气一时收。绝怜逝者成千古，谁念凄其老一邱。野店相逢聊举酒，潸然苦泪落瓷瓯。
鼓楼冈上旧坟头，又有山灵献寝邱。万里归来生处乐，一心甘向死前休。尽捐世事兼家事，但把嬉游当宦游。粝饭藜羹而办得，吾衰此外更何求。
一片好诗如片月，半生愁杀镂冰翁。多情误以苦为乐，众体疑于异却同。几度手抄方刻枣，数茎发在已如蓬。江湖醉墨争驰骋，谁识岩灯夜夜红。
记曾飞矢集蛮毡，一着鞭争万骑先。邑篆愧分炎瘴地，朝衣犹惹御炉烟。莲塘小饮香随艇，月榭高吟水压天。此日隔花参簿尉，乌纱同乐太平年。
年逾八袠雪蒙头，时对亲朋话旧游。万事无心闲日月，一杯有味小公侯。痴儿粗尔逃讥议，家训从来戒刻掊。世道渐艰宜勇退，为吾及早理松楸。
八月钱塘江上水，风静浪平清澈底。夜半潮声带月来，沙头眠雁还惊起。何人一幅鹅溪绢，画出长江千万里。莫道波声静不闻，请君默坐聊倾耳。
寸心忧国愿年丰，晓挈枫香入翠峰。幸有一坛瞻斗象，岂无尺水起渊龙。松风不住雨声碎，岚雾常随云气浓。愿觅天瓢一滴水，三符需梦慰三农。
阆风元不隔扃扉，桑柘松筠匼匝围。溪贯一原藏曲折，山罗万象欲腾飞。仙坛起雾成丹灶，玉女披霞作彩衣。寂寂幔亭天籁息，笙箫疑向夜深归。
来为群元扣右扉，香生琼宇碧油围。前驺所过风俱静，幽鸟不惊云与飞。清啸一山旋暮角，和蒸九曲未秋衣。胜游英槩真奇遇，卷入豪端放棹归。
浮世何尝有定居，惬情便可著茅庐。久知名利为缰锁，爱此溪山似画图。种菊疏篱慕陶令，栽梅浅水学林逋。只须此地延风月，休问君王乞鉴湖。
羽檄暂稀槐昼永，出郊远眺得神清。田间野水纵横注，林外娇鶑自在鸣。为羡僧闲逢寺饮，要知民乐绕村行。逢迎尚有山花在，见识闻香不识名。
圣朝更化广搜贤，丹陛遥瞻穆穆天。历数万年垂统正，精微一理得心传。输忠敢罄刘蕡胆，擢第应同李郃肩。四海尚期王德洽，小臣稽首颂周篇。
长江巨浪拍天浮，城郭相望万景收。汉水北吞云梦入，蜀江西带洞庭流。角声交送千家月，帆影中分两岸秋。黄鹤楼高人不见，却随鹦鹉过汀洲。
祥光子夜都明彻，婷婷仙子来仙阙。精神玉雪比不如，犹带蓬莱秋夜月。郎罢今晨莫世情，那知便不显门庭。我来只诵香山句，不重生男重生女。
小童门外走双壶，知是君家毓掌珠。前语果然符老蚌，这番不可学干乌。且将诗句为君问，还有婆杯惠我无。莫怪明朝东阁地，要教泥醉索人扶。
屈指春归三月余，葱葱佳气应充闾。人言再入长庚梦，我喜新添万卷书。栗爱从渠自年少，兰芬看尔长庭除。吾家积善由来久，当继公侯衮衮余。
白石山川贵可知，公侯衮衮应斯时。蓝田美玉双呈瑞，沧海明珠两朵奇。从此一门成薛凤，如今三子胜徐麒。东君更有灵椿寿，看取他年折桂枝。
蚌胎未老出明珠，或表高门庆有余。我病阻为汤餠客，人言的是凤凰雏。硗硗头角奇男子，衮衮公侯大丈夫。寄语王浑防跨灶，阿戎清赏只须臾。
尽道生来骨相奇，若非凤种必麟儿。几年仙李蟠根固，一颗蟠桃结子迟。岐嶷两全真鲜克，之无二字已先知。徐卿衣钵今传取，衮衮公侯看异时。
飞旆翩然拂曙凉，都门饯送集冠裳。窜乡此去嗟予季，忠国古来留异方。贾谊谁云时不遇，郦生自谓我非狂。横江一网空朝市，何物充庖荐庙廊。
上到山巅晓色分，眼看残月待朝昕。望迷四顾浑如海，立欲移时祇是云。隠隠楼台平地见，行行钟磬半天闻。举头顿觉青霄近，我欲乘风谒帝君。
占断烟霞老一丘，玉岩阅历几春秋。削成四壁开三面，比似他山出一头。几欲登临寻胜概，偶然休沐得佳游。醉磨浓墨书岩石，恨不携琴更少留。
飘然投绂卧云林，一片平生铁石心。不是遗文能动我，谁令吊古便沾襟。身同逝水几寒暑，名在空山无古今。仰止高风琴床下，还教三叹薄朝簪。
此君高节抗浮云，环寺幽亭分外清。凌厉雪霜真有守，招邀日月自多情。更无一点红尘到，但觉中襟爽气生。争似南墙相对处，萧萧流水绕除鸣。
平生闻说张三影，十咏谁知有乃翁。逢世升平百年久，与龄耆艾一家同。名贤叙述文章好，胜事流传绘素工。遐想盛时生恨晚，恍如身在画图中。
日高窗下枕书眠，带得吟情到梦边。过鸟触翻枝上雪，飞鸦惊破树头烟。百年世事聊供笑，千里乡心最可怜。亦有门前数竿竹，短琴横膝不须弦。
羊公碑字晋苔昏，中有襄人古泪痕。忆作风烟涨尘土，自今日月照乾坤。维瓯有客伤前哲，以岘名坡续后昆。且莫掀窗看凫白，为君王洗汉江浑。
遄车偏值雨连天，疲马难支又上船。树杪鸦兵催急棹，渡头渔火锁寒烟。论心知己期将近，念子慈亲望久悬。自笑归装无一物，就中强半是诗篇。
万里扶摇整飞翮，自是凌云九霄客。黄槐白纻秋风高，借君弹压添颜色。奉檄校文真误推，多才视我蚿与夔。竭力讵敢辞钝迟，寒芒在上方辉辉。
我来縠水偿披云，秋堂霭霭生春薰。落笔盘空鬭神速，刮眼一破平生闻。自笑黏黐日凭案，抽思索句曾未半。弱步何由附天骥，肝胆轮囷惭寸管。
少昊行秋正疾驱，洒然凉色已侵肤。翠空碧水涵高下，淡霭苍烟半有无。风露已经生惨戚，菰蒲且欲慰斯须。谁将霜竹横云外，似有悲声与恨俱。
一叶阶前落浅黄，已知秋色渡长江。百骸假合宁长健，万虑丛生未肯降。荒草露寒飞蝶尽，暮山烟带白鸥双。倚栏独立浑无语，时把残篇对小窗。
甲子谣言未足听，沛然甘泽以时行。平田不藉开渠水，野老谁思逐妇声。黄倒积云承露重，青翻长浪簸风轻。贱夫一饱诚为幸，更祝倾河洒甲兵。
山舍榱楹朽蠹余，朅来小圃作闲居。推移宁免人间世，洒落还同心地初。鸥鹭齐盟忘物我，薜萝交翠映簪裾。恭惟不负传心印，已把浮生付六如。
草露团团夜气浓，一天明月半弯弓。光涵万顷澄秋霁，影落千山接翠空。毫发不迷孤照处，胆肝尽露广寒宫。回廊独步浑无觉，似是泠然驾远风。
与君携手上峦坡，多少尘襟尽刮磨。一鸟横边秋霭淡，片云归处夕阳多。潮来万里翻明练，山簇千峰列翠螺。此地不堪归去早，欠看明月涨金波。
杖藜无事历危坡，一片清寒镜面磨。极目尽时知水阔，置身高处见秋多。此时不着登山屐，到处还成测海螺。遥想高人闲物外，故应不与世同波。
晚烟轻拂乱山横，落日才收月已明。万顷孤光低阔野，一天寒色带疏星。交情要与秋容淡，携手难禁夜气清。惯识醉中风月好，不知风月更宜醒。
心事崔嵬日不如，愁端丛起蔓难图。残山剩水鸟声怨，落日微云雁影孤。妙句耸闻惊昨梦，寒窗细读慰来苏。许身已在羲皇上，降志犹能念昔吾。
溪头徙倚对崔嵬，世上尘愁安在哉。峭壁千寻翻素练，深崖万古鬭雄雷。空余鸟迹无人到，应有山灵怪我来。偶尔相逢成胜槩，平生襟抱此中开。
莫令胸次著崔嵬，万事于人何有哉。欲向悬崖看积雨，几经空谷撼奔雷。山花无思开还落，溪鸟忘机去复来。此地逍遥吾足矣，解愁春瓮不须开。
远寻幽侣对清闲，落笔烟霞写壮观。不染红尘随处适，独将青眼个中看。云飞碧落无心到，月浸清波彻底寒。遥想衔杯当日意，洒然新沐欲弹冠。
毫端收尽九秋清，凡目容窥巨海惊。别驾锦囊夸李贺，参军石鼎续弥明。珠玑错落交辉映，金石铿锵迭奏成。迷道愿君相指似，敢辞驽钝策孤征。
候虫啧啧泣秋清，节物还令壮士惊。人在九原谁可作，月横千里自增明。诗坛尚幸从盟约，句法于今识老成。自愧枯肠如罄室，只愁有债未宽征。
野人漫学事王侯，宦牒相从得俊游。着眼丹铅常午夜，转头萸菊已深秋。几多陈迹成今古，莫对清尊话去留。自幸趋隅陪玉麈，如今何止识荆州。
插架牙签富邺侯，戏将翰墨此中游。紫萸黄菊家家酒，巨轴长篇字字秋。谈笑不堪增恋游，简书无奈怕淹留。人生聚散真萍梗，咫尺应能见九州。
弱柳含风拂路隅，一尊话别意踌蹰。相看未了百年事，有约无忘千里书。到手功名还漫浪，褆身德业念居诸。愿君一语勤相赠，拜赐从今傥不虚。
故山携手惬心期，里社从游即旧规。十雨五风深望岁，一尊重会只催诗。多君格力开坛社，得句精神见睫眉。匹马秋风思远道，此盟常恐忆它时。
新晴山色浄襟裾，世上尘埃一点无。飞瀑惊奔争澒洞，层崖屹立镇崟岖。乱流平处沙可数，顽石丛中草不枯。醉后偶来观物变，要知到处是工夫。
点检春光向几多，埋头官事暗中过。萧萧鬓影霜先入，匝匝襟尘镜未磨。盟会谁令寒晋楚，篇词自幸识阴何。休文多病风流甚，红药尊前独醉歌。
企望邻邦百里赊，一时文物数名家。惊人议论铿苍佩，落笔词章粲彩霞。此日相逢真有幸，何年重会恐无涯。顾余何以为君别，多愧新诗屡拜嘉。
归棹便风溯古流，一杯独酌兴悠悠。夕阳蘸水金窝沸，暮霭笼山紫幕浮。牧笛村村分路入，渔帆浦浦带烟收。丹青此处难为手，更有羁情不奈秋。
人间总是一虚空，过眼流光过耳风。方见露芽墙下茁，又嗟霜叶岭头红。身来作吏双溪上，谁使冲寒一寺中。急雪随风穿瓦过，强呵冻手作诗穷。
宦尘役役走长涂，岁晚离家只自吁。风入破舆寒彻骨，雪穿疏幌乱沾须。横陈瑞色今如许，定拟丰年可大书。州县徒劳何敢惮，万家温饱即吾庐。
于赫仁皇训典垂，宽慈实德太平基。鸿图植远文孙绍，燕翼谋深烈祖贻。宝历初更思善治，瑶编久阅抚良规。平平王道今犹昔，海宇雍熙庶可期。
丹地从容接细毡，岂徒口耳漫周旋。帝王家法由心法，典策言传以道传。章彻诵筵天意悦，恩隆赐典露华鲜。礼文稽古皆成宪，主德由斯志罔愆。
微臣何幸厕经帷，宠渥便蕃亦例施。鸾凤惊飞高晋帖，夔龙会送借唐诗。灵芜甘露排忧困，骏马雕鞍念老羸。自愧无功难称塞，孤臣耿耿只天知。
昨夜同云犹未合，晓来一色变山河。料应天上梅花早，吹落人间柳絮多。酒兴自怜今老矣，诗肠无奈此情何。银杯逐马天阶路，何似寒江伴钓蓑。
拔地停空翠削成，与凡草木不同荣。无心到彼难教曲，有节防身只自清。本是孤根穿草壤，谁令弱杪上云程。碍檐敲瓦宜芟去，好伴寒松涧壑声。
清朝策士属新元，四海英髦意气轩。自是冕旒崇直道，亦令韦布效忠言。鹿苹初洽君恩重，凤藻俄颁帝语温。此日微臣陪镐宴，更惭兰省滥搜抡。
泛溪深处暮山晴，乍脱尘埃耳目醒。水面浮天相与碧，波心浸月两争明。浅流碍石滩滩急，曲岸铺沙渚渚清。人静夜阑舟未舣，微吟顾影不胜情。
鲁教寂寥邹辨已，异端塞路日殷繁。宝丝远缉千年绪，古鉴新磨一世昏。正道以身为屏翰，真儒于此见渊源。缄来遗像知君意，百世师模俨若存。
望断家山两地悬，白云何处涕潸然。吏尘岁月知无几，宦海风涛幸有边。已是雪霜催岁晚，又还花柳放春妍。起予妙语令深省，碧眼相看话百年。
著身闹市厥惟艰，渺渺狂澜荡不还。心莫转移真匪石，德常安重有如山。谈经不踵诸儒后，辨理尤严一字间。倾耳名言深猛省，半生日月总成闲。
倦游愈觉世途艰，远矣淳风未易还。车去出门多异辙，尘来眯目失前山。差殊只在毫厘际，迷复都来反复间。珍重先生相指似，忙中自有本来闲。
道在行藏自古艰，为贫偶出未能还。一从举手遮西日，已恐移文在北山。身入微官缰锁里，心惭大隠市朝间。浮云富贵非吾事，便有功名亦等闲。
学道辛勤历万艰，精神见性本无还。齐眉自可供瓢乐，携手何须去鹿山。谓介谓通非所在，不夷不惠处其间。自怜尘俗心犹在，即席抠衣愿少闲。
绝涧移来近市园，又还移入卖花盆。体蟠一簇皆心匠，肤裂千梢尚手痕。试问低回随俗态，何如峭直抱孤根。岁寒风节应无恙，鲁兀须知自有尊。
愚拙天真未易全，如翁自许岂其然。剩将诗句酬花债，只把春衣办酒钱。仅六尺床皆乐地，方千里旱自丰年。瞿昙老子都曾学，曾学为儒也学仙。
万物由来备一身，要教纯熟在持循。莫嫌恶浊浮埃界，自做分明实地人。培养确知心是圣，工夫岂费笔如神。羡君精进追前哲，愧我衰颓落世尘。
坦然宽德是居身，又有疲甿要拊循。镜浄不过方寸地，海涵何止百千人。呻吟望赐多沟壑，晚闪为霖几怪神。膏泽未能周海宇，祝公先静一州尘。
料理新阳在此朝，休文但觉带宽腰。懒将漫刺巡门到，病怕时人举酒邀。强裹青衫空自累，满簪白发不相饶。冥心久矣随天付，九转还丹不用烧。
人心天理两相关，无奈花翁尽日闲。丽服靓妆纷拜节，弊衣短策自怡颜。已闻瞥尔寻幽去，又见陶然向市还。住世世尘尘不染，梅花好处即孤山。
翛然僧舍一柴扉，淡泊如君眼底稀。山泽肯为仙骨瘦，襟怀自得遁身肥。有诗盈帙遮空橐，无酒留宾办典衣。一棹稽山风雪里，便应兴尽雪中归。
何人急急走灵符，扶醒𪭢𪭢十万夫。隘巷未收穿履迹，短檐已倚晒书儒。日开雪色如翻手，景属诗家费撚须。起望四山新入画，翠屏半是粉成图。
创见飞琼粲晚华，已闻得句压刘叉。乱随风势斜穿户，谁在云端巧雨花。恼杀饥乌寻屋角，寒惊宿雁失汀沙。此时清绝难酬赏，羔酒谁言胜凤茶。
拥衾无事可相干，急报飞琼急起看。推户已成千顷白，倚栏未觉十分寒。三逢瑞景开心目，几费诗翁琢肾肝。妙句鼎来方对客，共吟惊喜欲忘餐。
村翁活计谢田庄，肯与时人较短长。余事诗篇陵鲍谢，太平胸次到黄唐。以通为隠浑无碍，有乐偿贫似略当。自笑此生成鹘突，谁知鹘突正难量。
道机已熟绝防闲，纵步来寻兴里山。残雪点衣消酒醉，晚风吹鬓带诗还。妙年羡子欢悰足，走宦愁予乐事悭。安得相从尘网外，快将如意碎青珊。
一笑重逢二十年，自怜镜影已华颠。谩言世上谁知我，落在人间恐愧天。理到平时无一事，行须实处著千鞭。但教千里民安乐，莫使虚名为世传。
一尊浊酒送君行，惨淡江云似我情。已是园林堆落叶，更添风雨扫残英。直存吾道曾何病，公在人心为不平。我久念归归未得，羡君趱得去帆轻。
日斜远浦閟朱光，烟抹前山湿翠妆。自有着身丘壑分，故应遣我水云乡。便于世上夸钟鼎，何似田间饱稻粱。手把黄花相问讯，秋风不改旧时香。
数点冰葩与雪宜，有人着眼水边篱。从渠疏影初传句，自此清吟未有诗。曾到孤山飞鹤处，恰思偃树跨鲸时。李园莫负春风约，应有当年未折枝。
至日冲寒扫墓墟，凄然一拜一欷歔。蓼莪恨与云无际，常棣愁催雪满裾。误落世尘惊日月，谩牵吏鞅废诗书。回头更看诸儿侄，门户支撑正要渠。
何人剥啄扣云关，袖有新诗数百篇。宫征自调相和应，珠玑不拣尽光圆。昌黎荐士惭无路，东野盘空枉笑天。闻道二亲犹未葬，知谁着眼为渠怜。
簇簇枝头缀浅黄，鼻通四远熟留藏。秋于对树疑添色，雨不多时怕减香。花事索人非易管，诗情得酒为新尝。丛芳德色惊人句，影下重吟驻夕阳。
年才四十未云迟，勇谢文场意已奇。独抱古心欣有得，肯同时好浪相追。回神自是平生学，彻底还看处死时。援笔大书真力士，纷纷醉梦若缠悲。
持身非介亦非通，闲处工夫不堕空。石室隠居虽我独，凤冈文社与人同。道镌一族多名士，惠浃千家有后功。潜德自昭何待发，矧兹大笔诏无穷。
教子成名岂偶然，存心积善契苍天。独工学问驰清誉，旁习阴阳得异传。煞有哀荣身后事，不差生死梦中言。欲占厚德看铭志，七十之期过一年。
论子论交事契深，同年同里又同心。登堂未展庞公拜，梦奠俄惊尼父吟。自古阴功天所予，如公遐福世同歆。老成渐渐凋零尽，空有潸然泪满襟。
弟兄鼎誉人争羡，富贵随时报未均。领阁清班非不遇，持麾重选遽成尘。世夸人物今何在，志在诗书竟莫伸。笑语诙谐犹在耳，忽闻远讣恐非真。
事到盖棺方始定，言于陋巷乃为公。试看倾郭盈襟泪，尽是忘餐振廪功。荣贵但知崇己欲，文章未必济民穷。如君厚积人谁忌，惟恐君家积未丰。
宰士当年棣萼情，世科心许白头登。诗书早已传家学，场屋谁知负夜灯。老矣尚余英气在，嗟哉独慕善人称。一经分付曾何憾，看取于门自此兴。
确荦群山兀海隅，芬川蔚有吉人居。施仁一念周乡井，称善同声溢里闾。教子垂芳心有待，荣亲养老意何如。貤恩漫尔撑门户，肯负当年一束书。
丘公四海大名垂，有女来嫔阀阅宜。苹藻自供寒女事，琴书未许世人知。舟移夜壑方遗恨，剑合平津自有时。膝上一经勋已策，吁嗟不赋板舆词。
韬光自古常难见，友道于今幸可论。勋业但看江左相，才名已识下邽门。壮哉兰若当时志，已矣云山此日原。到底百年同一梦，山林钟鼎尚何言。
时运遭逢亦偶然，着鞭莫讶祖生先。闭门终负三冬用，脂箧徒夸十部贤。玉树幸能光旧德，爵罗宁复叹当年。生平未快荆州愿，有泪空令落九泉。
穷年奔走缭乡隅，暂此凭栏意已殊。一水光明平处现，四山容色淡中铺。莫羞尘鬓临冰鉴，自有灵原照玉壶。浸碧主人应领会，试言此碧有耶无。
简书奔走日冲冲，偶此郊行兴易浓。雨意酝成春野意，云容点就晓山容。茧丝贮色桑条上，餠饵吹香麦陇中。忽忆故园归去好，云山知隔几千重。
忧喜从来巧聚门，刖人有足未为尊。人生何用家万石，世事还输酒一尊。荒径赋归人已远，急流勇退意犹存。功名千古成何事，眼底荣枯不足论。
宦途元自险于山，我辈孤寒分外难。萧寺羡君成胜概，新诗为我解愁端。自叹落落无三语，底事区区为一官。初夏北窗新枕簟，碧梧昼影正清团。
颙颙万目望穹苍，连日雷车走阿香。不用瓮中留蜥蜴，已闻野外舞商羊。霶𩃱施泽盈千浍，𫁂䅉收功可万箱。令尹爱民天所相，三年境内乐穰穰。
雨过条风著柳芽，淡黄浅绿嫩如花。陂湖漾漾初侵路，蜂燕纷纷各理家。带郭园林仙苑近，送春船舫绣帘遮。芸窗倦倚何山翠，暖霭轻笼日脚斜。
石桥龙行甲台山，吼雷喷雪透玉关。石梁拟伦固未易，龙湫埒美犹良艰。风神凛凛耸毛骨，如在天外非人间。昔闻今见未曾有，游人何嗟行路难。
暴之烈日无改色，生于浊水不受污。疑如娇媚弱女子，乃似刚正奇丈夫。有色无香或无实，三种俱全为第一。实里中怀独苦心，富贵花非君子匹。
庾岭分来峙两山，夹山成峡水成湾。上林下石森双障，南海西江屹一关。水若龙藏涵碧色，山如虎伏出苍颜。人来人往消何许，谁似山长与水闲。
西浙因曾究竟看，澄江端的是风寒。户门人合为防密，南北天非立限宽。误认孤军成僻小，谁思紧处是辛酸。愿兴重镇加经理，忍见寥寥守备单。
揽辔驱驰始得闲，便陪五马访名山。恍如境出青霄外，真是身游碧落间。地辟天开非假凿，崖高壁立自成关。奇奇怪怪难名状，独荷元龙许附攀。
乳滴珠垂石缀旒，冰清醽绿水鸣球。龙宫凤穴排苍壁，燕垒蜂房涌碧琉。公爱彼山岩石峻，我贪此洞冷泉幽。无双奇观难穷处，便欲留身就隠休。
碧落宜游遂速奔，千奇万胜果中存。天钟神秀双瑶室，地辟高深两玉门。下有绀寒流水径，上垂远古断山痕。独怜地近人何远，久共沿流探本根。
洞要穷源入莫闲，初头底事做成山。开先水独为乾始，判后山方立地间。气浊下流泥作土，滓坚中结石成关。奇哉故迹皆堪验，何日重来更共攀。
石为云盖上垂旒，水作冰壶一击球。似笋反生悬碧玉，如簪倒插挂青瑠。外犹虎踞风回啸，内若龙蟠气转幽。尚想初时开辟意，何时更共尔游休。
海邦太守常时有，海上诗翁间世奇。自赋归来石屏去，不烦绳削草堂知。高情岂为时情改，浩气难随血气移。句老律精何酷似，昔题蜀相孔明祠。
草茅恨我非时样，五马驽材无寸奇。千里赤城皆欲杀，一双青眼独蒙知。每怀设榻迎徐意，尚拟扁舟访戴时。炯炯此心常晤对，思公辄复诵公诗。
至宝幢边宝器钟，含光承影状难穷。明明山立千峰表，湛湛鄞清万派中。炼不回容精匪石，灼无变泽气如虹。谁疑湖海豪犹在，安得楼高更卧龙。
川流近海学易至，源出慈湖派独清。进佩龙泉秋水洌，退怀骊颔夜珠明。介真不以三公易，枉自无容一尺轻。年未半生纡远道，哀哉何限不平鸣。
武夷山下出清泉，观象宜知果行缘。小隠藏修人似玉，大书题品笔如椽。峰高屹立天成柱，溪静光浮月满船。个是我心真境界，元非六六彼中天。
圆机珠活走盘中，已试权奇妙变通。武库精严锋莫敌，智囊沉密计难穷。先声已早闻风采，后实如新见事功。计日未多功不少，复刚方长转春风。
斩新政令别规模，迎刃恢恢解有余。去就虽轻心自若，佞贤乍变事如何。籴为民患祈从免，社植根深恶始除。似此欲为尚何限，归欤千里竞攀车。
石如红玉间乌金，上与天通直下临。中似室庐犹短浅，外多窟宅却幽深。公真清献游同昔，我匪元公趣异今。但幸附名镌在石，当坚一介不移心。
心无倚着绝沉浮，力破回澜岿独留。远过金山推碧玉，屹如砥柱立中流。木犹桂在月中植，人似身来镜里游。况是清秋方浄练，真成银汉着孤舟。
五年尺牍不笺天，一日除书到枕边。感欲宣心笔无语，恩惭糊口鼎余𫗴。说骖尚恐传音误，书马还思习札便。烛灺烧残人未寝，却输铃下惬安眠。
露封誊奏晓鸣铃，当御应关乙夜呈。京兆有装随使者，陈留无酒忆厨兵。故营将钺谈家世，老吏公车识姓名。尘事看看到书尺，更惊三日有王程。
夜半军书尚掣铃，想应欹枕梦难成。新凉颇复欺长夏，旧事何妨阅短檠。人说文衡真有托，公于诗卷若为评。复襄遗迹今如许，试考当时六万兵。
涉笔牛腰倦不支，余工那复到新诗。殷雷秧绿又期月，指日枣红能几时。自古兵财无上策，于今社稷寄西陲。入郛及国均危道，勿谓君侯不敢知。
平生到处西湖长，眼底波光日日新。图在辋川非旧隠，梦回笠泽是前身。一江细雨欹青菊，万里雄风起白苹。独立苍茫动归兴，钓矶须理未垂纶。
炎暑今年特地奇，不妨湖上访清漪。长堤步屧谁堪拟，高阁凭阑我总宜。唤客黄鹂穿柳度，猜人白鸟映荷窥。衰翁病骨难禁热，且倩西风自在吹。
虚栏四面挹湖光，最爱薰风六月凉。万朵芙蕖红影闹，两行杨柳绿丝长。铺陈雪月晶明态，商略阴晴浓淡妆。四序清游总如此，春波何事独名堂。
百果随时效岁功，枣槃亦复荐年丰。柔柯低带随风绿，纂实骈随映日红。闻说桃梨堪絜大，颇怀齐鲁久为戎。忧时把玩还惊叹，莫咏豳风咏北风。
硕枣名亭此地传，况逢新摘正芳鲜。栗投聊寓孤臣报，瓜实初无小史缘。只合赤心思待敌，岂容白手觊延年。楼兰可斩平生志，欲和安期觅剑仙。
春波堂上倚栏干，一曲楼台晻霭间。野衲再寻行脚债，钓蓑聊寄赏心闲。燕低欲舞影翻水，鸟倦知还云在山。匹似棠湖尽堪住，绕檐祇欠翠螺鬟。
锦帐星郎油壁车，紫微花下醉流霞。箫鸾东引瞻风驭，池凤西游赋日华。蓼岸半红秋渐老，柳堤仍绿约犹赊。一尊更趁莱衣彩，河汉还乘八月槎。
温纯如玉绝纤瑕，惊坐何人指孟嘉。策马殿军劳不伐，舍鱼取义理无差。读碑襄水真为谷，守垒房陵忍顾家。乡国不妨动归兴，天津八月却随楂。
诏书夜下日华门，辇路争看使者轩。烽火三边尚勍敌，烟尘万里欠公言。不须目睫忧多垒，好吐胸怀悟至尊。富贵功名分中有，勿令仗马愧廷鹓。
半生共饮西江水，草木由来臭味同。交臂便同鸿燕社，论心不隔马牛风。君方鸣珮趋双阙，我自烧车延五穷。景倩仙尘凝望处，为言驿骑莫匆匆。
碧梧正耐雪溪秋，况是西风送客舟。华宴虽思奉婪尾，粗官何敢作遨头。达尊谅识诗囊意，负约仍输酒斛筹。想见尊前列红袖，可怜无分听梁州。
蒙园傲吏御风仙，聊以卮言后世传。小大升潜同此地，智愚工拙岂其天。众途适正何劳问，一理观心本自然。从此二经束高阁，为君终夕读名篇。
汤汤南纪重喉衿，纵敌年来患已深。七十万家财与力，六千里地古犹今。薇屯正自忧无给，桑土当思彻未阴。用力愈劳工愈寡，相公试察此时心。
老去工夫在一丘，解骖重使借前筹。忧关王国漫腾口，事为他人常压头。蚁穴溃堤犹未计，鲋车涸辙若为谋。恩波况是如天阔，早放棠湖理钓钩。
秋风九月边尘高，千艘夜下宫锦袍。文章不特动蛮貊，要识金版开六弢。孙曹已矣等陈迹，唤起坡仙同赤壁。喧阗笳鼓动地归，重把功名光采石。
总宜阁畔小帘栊，碧浸平湖面面风。别馆柳阴聊系马，便桥红影正垂虹。流觞有序传诗客，在席无人称倦翁。侬自醉归翁自倦，风光流转不须同。
我是棠矶旧钓徒，天教生与水云俱。兰亭正值人修禊，柳岸还添浪拍湖。幸有丈人观笔法，可无嘉客醉兵厨。直须去跃城东马，更与留春作后图。
中兴王社旧同功，三世何尝间一忠。北海真成贤吏叹，西州犹记胜游同。逢迎有意君虽谬，喜怒无心我自穷。诗祸古今均一律，莫将灯夜怨东风。
恩门小简写门生，六载交情老弟兄。一念吹毛牙角讼，十年握手肺肝倾。酌贪谁饮南𤃩水，敌怨人谈北府兵。空券更怜蝇笔误，却因误处得分明。
心存即鹿叹无虞，画地虽工理反疏。直枉已传天子诏，厚诬犹见监奴书。傥令甬道真难继，未必都曹可遂初。万里上流关社稷，不知天意竟何如。
驾轺老子久婆娑，坐听笙歌拥绮罗。十里西凉忆如意，百年南国比流梭。吞声有恨哀蒲柳，纪节无人废蓼莪。寂寞丹心耿梅月，挑灯频问夜如何。
风云八字护城隅，楼殿崔嵬想帝居。曾侍金舆惟石马，幸因玉玺记铜鱼。千年鼓角声犹壮，四塞河山恨未袪。麋鹿已游人事改，何人曾读辅吴书。
昔年老子恨婆娑，未付其如印传何。吴苑关心春日少，湘江回首暮云多。可无司马亲封钥，自是将军老枕戈。我亦新来了官事，正输一舸弄烟波。
太真行酒知何地，渺莽遗基茂草深。声色加人何足计，精神满腹不同斟。六奇自可掀三狡，一正何妨詟百壬。堕帻吐茵均此辙，可怜枉用世仪心。
地灵境胜宅神游，第一江山卷雪楼。势拥万峰淮甸接，气吞七泽楚天浮。鱼龙灂沸云生槛，鸥鹭波闲月上钩。画栋珠帘朝复暮，英名常与水东流。
平生初未识半面，此地相从方及期。举世公清如子少，随时离合岂人为。可堪岁月老奇杰，等是年时经崄巇。闲适不同同患苦，两心惟有一天知。
炯炯青灯对拥炉，掣铃夜半读边书。风烟解使寸心折，霜雪顿侵双鬓疏。已事勿言穿塞马，历官可叹上竿鱼。勤劳似此天应报，我自锄犁一任渠。
一叶扁舟兴浩然，笔床茶灶旧因缘。帆归西塞秋风外，人在南楼夜月前。情不自由君忆我，老无所用我知天。何时见易园中路，拂石携壶同醉眠。
元是庐山莫逆交，宫亭西畔着衡茅。盟鸥似怯经新浪，怨鹤还知宿故巢。一沼种莲衣可制，万竿脱箨杖轻敲。不须海若逌然笑，乞与杯堂乐芥坳。
去年紫塞两相望，公在齐安我武昌。秋晏车箱访流马，夜深弧矢看天狼。不辞目断传烽堠，尚忆螯持共酒觞。今日区区话鹏鷃，图南应是叹榆枋。
人生忧患偶同时，曾见惊尘傍紫微。坡老鹘巢尚堪俯，周郎羽扇想重挥。望风自绝胡南牧，啮雪应迟使北归。从此青油欠筹画，上方虚己听宵衣。
力劳效寡是穷途，赠策无人生大愚。三刖尚迷藏椟宝，六街几误脱巾呼。味言已转廷中毂，归兴难忘陇上锄。欲问死生何许是，紫烟浮处认香𬬻。
一舸归来喜未涯，天教奇产瑞吾家。交枝各倚青罗盖，并蒂俱酣红玉葩。湘女月裳疑共浴，越姬风袂忆同车。人生所欠惟闲适，且酌清尊对物华。
青灯相对夜初阑，适意棋枰伴我闲。天马辎车金象国，虚龙缟袜宝台山。进趋自可觇成败，幸胜何尝不往还。一著未容回局势，不妨袖手酒杯间。
当年博望奏边功，异种曾携苜蓿同。摘乳那烦挏马令，引须聊惬好龙公。颇怜汉地离宫在，未许凉州酒瓮空。回纥祇今重𫗪肉，清阴弥望满关中。
拟放平湖月下船，櫂歌中夕发长川。苹风好为云开幕，兰桨不妨人扣舷。猿鹤候迎将晓日，鱼龙悲啸未晴天。玉川塌额金沙上，阊阖封词漫一笺。
小心风伯紫宫回，眼看银蟾海上来。玄豹又成漫谷雾，断虹犹作隠山雷。便教雨积三时害，未信晴无一日开。待试平生补天手，为君明镜再安台。
早岁骊车拥汉关，忧心耿耿日凋颜。秋成正望狼烽急，夜枕不禁鱼目鳏。三仕古犹关喜愠，万金今不博安闲。回思此日一尊酒，只合长居木雁间。
从来难辨是几微，谈者虽多觉者希。小隙便须防蚁穴，大寒何必泣牛衣。无旁掣肘方成事，不早抽头即祸机。莫道不才明主弃，也曾撄颔触天威。
引领蓬莱唐谪仙，湓江一别又经年。麟台高蹑三神路，狐笔方持千载权。罏袅新烟招我隠，驿催逸事仗谁传。校旗犹识临淮略，更待凉台亲简编。
去冬雪里拜笺题，曾说新除到殿西。剑栈云连吴垒火，函关日照汉封泥。剡藤幸有系书雁，锦柏难寻隔叶鹂。便是韩坛作曾筑，田芜亦盍赋归兮。
棠湖浩荡有盟鸥，塞上归来赋叶舟。范蠡功名付西子，庾公风月自南楼。不虞绕指柔百炼，已幸安心老一丘。从此书来访生死，汉阳烟树隔吴头。
猎猎英声世少双，两年乡国望麾幢。才猷牛蔡硎初试，笔力龙文鼎独扛。风节又新唐十道，恩波仍浃禹三江。澄清何事先经济，尚使尊贤志未降。
昔日东州看阵图，武昌陆续拜鱼书。我归旧齿邦人版，公去新乘使者车。但愿世官居鼎鼐，从教野老自犁锄。西风鸿雁方遵渚，时有音尘接里庐。
共生壬子两仙翁，不为离春惜断蓬。铁拨鹍弦遗响在，绣衣龙节赏音同。穆曹技埒名俱胜，唐宋诗传句并工。击节云篦定谁是，茫茫江月思何穷。
一叶西归老倦翁，高楼突兀记推蓬。景随湓浦江山改，人与香山岁月同。异世剖符传事比，出门合辙见诗工。我来君去如鸿燕，休叹长安目力穷。
陷阵搴旗久冠军，两年为国守西门。枕戈常抱填膺愤，铸印方承系肘恩。汗马策功虽屡奏，寝蛟遗恨正须论。尺缄一介才经月，寂寞英声已九京。
荆楚初归士若云，连营几载守空囷。度支入境方移粟，神策呼街自脱巾。我已课无从此有，君方举故责之新。可怜一夜妖星陨，不见春耕杂渭滨。
春蚕缲茧白如霜，机妇停机待天凉。井蛩一夜秋已至，寸丝千结萦柔肠。催租吏嚣翁媪怒，裘葛未成心转苦。篝灯促织永夜忙，悔杀比邻日长语。
鸣蛙恰恰地底鸣，池泉深澈池草青。秧田正枯须水活，龙骨车翻蛙不惊。在池固合忧涸鲋，鼓吹未妨明月步。可怜强聒将何为，到底官私不关汝。
乱蝉凄咽下复高，逢秋辄作升木号。老夫触热思静卧，夕阳畏见声嘈嘈。客来画册夸莫二，伐木驱蝉蝉不至。不辞来岁无繁阴，正恐先为斧斤费。
啬夫利口工噬肤，纤腰虿尾不受驱。不知一噤何所苦，拍拍攘攘歌且呼。清晨出帷昼藏隙，正是袢蒸炎暑日。但愿凉风即日来，且为苍生膏血惜。
凡卉同资造化工，紫微元不待东风。明霞绚烂琼为蕊，晓日离披绮作丛。尘境断无青琐隔，仙姿元与赤城通。最怜耐久堪承露，谁道花无百日红。
昔人甫彻弃刍狗，此日已归谈木牛。报国无阶空马革，托身有地早菟裘。乘车载苡才经谤，三宿恋桑真可羞。掩卷勿惊臣议戆，舜瞳应顾殿西头。
当暑凉风惬北窗，半庭蒿棘碍支床。无花可继陈朝曲，有草已成陶径荒。幸可一缣供厩枥，便容四坐接杯觞。醉歌家有秦声妓，且为治芜一奋卬。
奎章夜下九重天，雍乘畴咨法从贤。纪雉重开五工正，止麟还见一经传。紫荷佩袷新簪橐，青汗磨铅旧简编。便合史筵尊领袖，红云堆里望台躔。
当时邛蜀起征君，褒贬春秋赖洽闻。又见璧跗攽异数，要令金匮阐斯文。鱼凫西隔一隅地，龙马南来四世勋。陈古鉴今皆实迹，论思亟愿张吾军。
八阵初兴黄帝时，䝙刘在汉纪乘之。流形龙虎随雷雨，定位鸟蛇分坎离。地以云升高复下，天从风别正之奇。自然至理开成象，一气未应虚艮维。
天分三百六十度，巧历难窥本在奇。万世机缄发龙卧，六军偏伍漫鱼丽。常山变化徒言用，斜谷崎岖不遇时。积石平沙人不识，尽从靺鞨说行师。
秋水芙蓉试早妆，半轩微雨洒鸳鸯。细腰正欠酬金餠，奋翼何堪卸玉梁。发鬒钗横人在牖，绳低斗转月侵床。无情花影云来去，都做一天风露凉。
老去呆衫合付人，除书一昔到柴门。无才空负凝旒眷，有婿初承结绶恩。未办功名酬父祖，并将占毕付儿孙。幸然官事渠能了，且注田家老瓦盆。
几年太学饱诸儒，余伎犹传笋蕨厨。公子彭生红缕肉，将军铁杖白莲肤。芳馨政可资椒实，粗泽何妨比瓠壶。老去齿牙辜大嚼，流涎聊合慰馋奴。
旧游曾赋小山篇，浪蕊浮葩总逊妍。金粟同瞻黄面老，玉枝争拥碧霞仙。化身瑞相已百亿，匝地香风更大千。无量现前金世界，倦翁又结醉中缘。
黄金涌出碧檀栾，消得充庭舞广寒。露蕊移将天上种，云阶借与月中看。扶疏清影立黄鹄，匼匝满庭翔翠鸾。吹彻玉笙正凉透，香风万斛夜漫漫。
雨里观山夐不同，何须九叠看屏风。紫觚坛上排苍璧，青步障边铺翠茸。谷锦未回晴日照，衣绡聊借淡烟笼。祇今万木添红缬，更倩青霜染晓枫。
半生每负看山眼，此日真成带雨游。欹枕有无疑欲暮，成峰横侧总宜秋。耳喧似厌泉呜咽，腰系不妨云去留。明日新晴马蹄放，直须三峡看龙湫。
连朝积雨快新晴，雨后青山眼倍明。大路岳莲聊戏马，西园池柳正啼鶑。已拼一醉从金诺，共听层渊喷玉声。月里看山尽清绝，可怜偏照国西营。
芙蓉城边观芙蓉，开时淡白蔫深红。新晴着人过于酒，聊与老面回春风。少年白面岂长好，花落花开不知老。老来会有少年时，对酒不饮将何为。
经旬习懒惯山居，不写城间一字书。把菊见山新趣倦，泛莲依水旧交疏。无心是处友麋鹿，有客寄谁烹鲤鱼。见说近来军食足，不妨诗卷访犁锄。
掀天吹浪九夷东，维错分珍意倍浓。越井戏沙形酷似，秦囊遗算墨犹封。色欺金嫩三江𫚖，实比琼酥十丈松。珍重故人劳问遗，为言耕陇正勤农。
槐影西清舞翠鸾，竹宫高接五云环。职陪温洛图书地，名在元封卜祝间。昼访未承龙阁问，晨香犹厕羽衣班。祠官到处无公事，且听松声老此山。
花容缜栗露冰肤，消得脂韦酪作奴。叶底绽葩黄映玉，枝间著子碧垂珠。洁躬淡薄隠君子，苦口森严大丈夫。便合味言归隽永，移根禁御比青蒲。
纤尘不动月流空，云绕昆仑想合宫。蝉冕侍祠三事列，鸡竿赐赦九州同。裁仪丙巳尊容典，肇祀庚寅识圣功。田野老臣察天意，夜深频起候西风。
圣治峰前松桧寒，旧游从此解归鞍。著身泉石无心客，主掌云山正额官。老去隠居居紫府，新来杂压压黄冠。门东曾有刘仙洞，剥藓携筇试扣看。
无肠公子郭索君，横行湖海剑戟群。紫髯绿壳琥珀髓，以不负腹夸将军。酒船拍浮老子惯，咀嚼两螯仍把玩。庐山对此眼倍青，愿从公子醉复醒。
木杪幽禽巧语新，何时曾记得名因。样传京兆成双妩，人指渔阳开小颦。尽称如簧啼白昼，未须对镜学青春。山中有叟嗒无语，短褐庞眉更笑人。
晚秋过了小春催，放尽山家绿萼梅。东阁渠关诗兴动，南枝先放暖风回。素裳肌透未融雪，碧苍色欺初晕苔。惆怅东篱正岑寂，重阳消得满园开。
万峰落叶木槎牙，春色初回垄上茶。浅蕊黄金韵栀子，嫩容白玉沁梨花。西风凝露才成颗，北苑喊雷应未芽。苦口味言终有益，莫将容悦比浮葩。
人道秋来不似春，芙蓉特地张吾军。红妆绿水照清夜，彩仗青旗朝大昕。吴阵绮罗千队拥，秦川锦绣五花群。可怜倚袖清霜早，日薄云轻醉未醺。
霜晴著物利于刀，漏泄阳和是小桃。春色已看九重醉，秋风不管十分饕。青枝似惬乌栖月，红浪不翻龙化涛。秾艳自同时节异，夫君于此见清高。
花时已是过重阳，翠干重开满地黄。不为晨晖借颜色，要将晚节看芬芳。宅边岂必白衣至，瓮里不妨红友香。唤起闲情老元亮，颓然一醉答秋光。
一枝眼底物华新，翠袖清霜更可人。靓色不须夸缟夜，韶容聊复返青春。日烘有意姿仍洁，露洗无言态更真。不趁繁华更孤迥，为君唤起雪精神。
打门军将到山家，小国长须海上楂。冰片霞餐正浮蜜，雪穰风味更宜茶。颇思野䔩盘无荔，安得珍投琼报瓜。泛水旧游浑不记，且看七椀岸巾纱。
逃禅绣佛正长斋，谁遣缾罂海上来。鲛室玄云按犀甲，蜃楼红雾染珠胎。把螯便合闲双手，据壳未应期九垓。尊俎折冲定无敌，江湖岁晚莫论才。
西风几载动边尘，不见长平奉国珍。汗浃历时嘶石马，锋销何日铸金人。消磨日月平生志，惭愧烟霞自在身。天意不关人事倦，新醅小漉葛头巾。
书阁新宫记五云，祠官来奉帝台珍。卜邻岩穴无公事，拜赐江湖作散人。玩月吟风闲咏客，看云管竹系官身。从今便了草庐愿，郭泰应无垫角巾。
已认山家作当家，与猿分栗雀分茶。气先十月地抽笋，光现五台天雨花。幸有玉延炊夜月，肯令绣谷咽朝霞。凭君试隽山中味，却较闲忙定不差。
篱菊初黄枫叶丹，苍筠共此屋三间。拂天未带山云白，𣃁地已凝湘晕斑。玉版有时堪咀嚼，石栏何日共跻攀。山家聊送清班兆，且为屏星纤九关。
鼓钟不合飨鶢鶋，人事何因到野庐。玉节金台新贵字，宝章琰刻故交书。葛冠道士重温卷，芝砌郎君亦下车。忽忆苏州风雨夕，空山落叶昔何如。
星坛仙簴韵琼瑶，仿髴神斿下九霄。龙驾清都三境接，蜺旌绛节百灵朝。霜澄夜气俱明彻，云澹秋容想泬寥。耿耿寸衷天所鉴，忧时惟冀五兵销。
九光影里步虚声，午夜封章叩紫廷。云路鸣琚传奏简，天街掷火度流铃。沈沈玉漏传三鼓，爚爚银河灿万荧。仙仗烟霄正凝想，晓光浮动远山青。
羽衣来自合山前，见说山中老散仙。出岫无心云傍日，归巢有意涧鸣泉。同襟汗漫寻常客，掉鞅文章四十年。我亦近为猿鹤侣，试从香火结前缘。
静即为方动即圆，幼知棋局老饶先。封同桑梓一千户，迹远蓬莱二十年。品禄幸犹容后隠，干畬何敢拟前贤。只余筑室疑相似，三万牙签还俨然。
布衣所愿极封留，佩印归来正倦游。汗马无功开上郡，铸龟有意顾中流。南巡空负黄图恨，北望还兴紫陌愁。王国不烦谋主父，自怜支子亦通侯。
龟趺千丈屹岧峣，古寺残僧正寂寥。律演金轮开印度，字遗石磴说隋朝。续题賸有名人迹，接畛犹逃劫火烧。吊古未磨今古恨，又携筇策过前桥。
忆昔除书下赤墀，赐鞶即日拜金闺。未容汗脚踏龙尾，先为围腰铸袅蹄。紫诏一朝来蔀室，丹霄十载望躔奎。君恩一再知难报，谁赋维梁濡翼鹈。
老去茆檐只负暄，重烦冠绶到柴门。纡金何有功名望，束带岂堪宾客言。璀璨章身同锡马，差池接翼愧廷鹓。折腰重起平生愧，诿曰何知鹤在轩。
珍殽惟错远持将，赖有诗情合得尝。明月擘蚶分瓦砻，晴霞浴鲎露珠房。鲗乌𫚖白螺开靥，蚷紫虾红鳔挟肠。雁断闽山归未得，把杯犹忆少年场。
苜槃朝日照蓬蒿，消得长吟赋老饕。喜见监州有螃蟹，未须学士议车螯。案鲑三九漫青韭，斗酒十千无白醪。应为近来诗思少，故将饮兴发风骚。
九天驿骑下弓招，葵日丹心识就尧。鸾凤正应在阿阁，鶢鶋何事享箫韶。丘园有分容逋客，海岳无裨愧圣朝。老病不堪心力倦，甫田勿叹莠荞荞。
归来三径脱尘鞿，两拜除书下玉墀。圣泽云天何以报，臣心铁石未全衰。马蹄已负驱车愿，鸿羽难胜渐陆仪。愿把一犁祝膏泽，康衢击壤乐清时。
披腹忱词久未呈，浃旬两诏下宸京。老臣何路通忱悃，圣主无私烛物情。鹤陇未渝耕陇志，牛衣空换锦衣荣。九重自是真知己，莫惜捐糜负此生。
郊廛不隔马牛风，枌梓环阴跬步通。湖带江襟邦畛接，雨帘云栋物华同。未须豫计荒三径，幸有需章达四聪。尚想东湖海棠闹，祇今未改旧时红。
金相玉质介为裳，一骑红尘自远方。籍挂众香椒桂国，身居大海水云乡。丁蠃荐醢体犹具，甲煎流芬名未亡。举酒便应酬一醉，尊前风味试平章。
昨朝华宴想清欢，今日床头未整冠。已恨酒肠孤夜醉，更惊病骨怯春寒。多情条脱参差是，一抹琵琶错杂弹。老眼眵昏正无绪，炉芗烬冷对蒲团。
老来病是恶因缘，白昼明窗思悄然。欲住又倾连夕雨，半醒似醉困人天。近拈吟笔尘欺砚，远想江楼浪拍船。满院杏花红欲放，何时长笛醉风前。
海蠃风味冠东瀛，一种俱从香得名。毕卓醉醒瓮犹卧，左车生致鼎堪烹。受餐敢返盘持璧，执讯不妨诗报琼。有命其言君听取，一生一死见交情。
雪窗病恼独支颐，不解随人举酒卮。惊辨有时欺白羽，解围无妇蔽青丝。骊珠满袖勾吟兴，鹿氅看山恋药糜。莫讶牛腰联未足，江州司马例能诗。
锦绷玉立纪双清，瑞牒千年重得名。龙竹高标俨元致，熊湘素节凛皇英。质同陇麦两歧秀，奇并庭柯连理荣。却羡此君尤特立，虚心直道不孤生。
曲槛红阑小圃西，平池影浸碧玻璃。便同双剑看龙化，未许孤奁舞凤栖。连袂纵观金谷妓，联篇频付锦囊奚。使符永拟章江去，且听平安报账犀。
九重旒冕真知己，几度弓旌忆款门。素志不为温饱计，赤心未报圣明恩。鹤汀云雨暮应卷，牛渚风烟秋欲昏。休向长江问陈迹，浮梁孤塔不堪论。
去载西陲夏正初，首惊禹阁下除书。璇杓导旨方螭陛，珍圉迎厘又燕居。三见纶音传诏玺，六看棨信到耕锄。祇今又上公车奏，何日烟蓑返老渔。
五云堆里望觚棱，二纪周南梦未曾。四辈两年勤诏札，九重一念乂黎蒸。烽台虽有深秋燧，雁塔应无曩日僧。豫备正须如雍国，不妨德业颂高升。
去年冬暮拜弓招，槐夏重承接画朝。锡马敢期先雨露，冥鸿自愧点烟霄。沙墀有路瞻唐表，瓦缶何堪溷舜韶。归郡定应迟六月，却从故迹问凌歊。
贴水初翻紫玉团，忽惊矗立傍阑干。瑶池七日来青鸟，玉鉴孤奁舞翠鸾。晓露走槃珠颗莹，晚风飐盖雪衣寒。从今十丈开花面，太华峰头更一看。
几年诸葛卧南阳，蠡泽春风诏趣装。丹检紫泥来四辈，碧油红旆又三湘。不关富贵干旄恋，要看功名汗简香。雪汁蓬婆渐秋水，好扶西极汉天长。
君今西上我东驰，一醉相从又几时。星变十年占轸野，风寒两地说江湄。忧时有虑虑须早，了事欲归归未迟。年齿官班略相似，伴闲频记乐天诗。
古郡裁仪自太平，百艘初奏夜严声。渔挝鼓史催三奏，龙角单于动五更。岸柳青烟留帐饮，堤莲红焰耿纱明。津亭独坐逌然笑，不似池蛙两部鸣。
得名元自庾西阳，秋夜何关旧踞床。坐上参差雉横堞，槛前来往燕归樯。骚人雪月撩新句，游子风云忆故乡。何日君恩粗能报，苔矶从此濯沧浪。
南朝旧见王忠武，此地曾屯千万兵。十里荒蹊秋兔健，千年陈迹暮鸿征。无衣空缊包胥志，遗帼终留诸葛名。落日英雄满襟泪，凤凰倚徙正孤城。
昔时曾访后山松，天道那令霸业穷。夹岸人观新太守，拥门僧认旧诗翁。隠矶漫指六朝事，鲁港尝淹五宿风。从此片帆湖际去，只应日在瑞云东。
放船快度固城湖，十幅轻帆日未晡。东望金陵千嶂远，南浮银坝万舻趋。歌声随地参吴楚，沮泽经春畏稗蒲。却认棠矶寻钓艇，只怜无影浸康庐。
里河累月雨不时，河流一线田拆龟。冯河无地访一苇，有舫舣岸知为谁。尺笺扣问真漫与，白头虽新还亟许。从来遇合无古今，中流一壶真千金。
去年旱势已殊常，今岁农家更可伤。支港鲋臣空涸辙，大田龟兆未移秧。祇今已是眼滴血，此后应无肉补疮。虮虱小臣惟痛哭，第凭宗社叫苍苍。
宣升接境古高圩，多稼连云号上腴。水毁木饥犹解有，刀耕火耨故应无。瓠肥何计今糠核，草窃空忧古苇苻。昨夜浓云望东北，祇应雨脚在三吴。
问津六辅到长安，满目疲羸不忍观。耕耨又孤今岁饱，盖藏尤比去年难。绮罗有目须令见，铁石为心方自宽。欲借玉阶空怅望，救民无术愧空餐。
暑风空战荻萧萧，尽日舟行淖没腰。曾见决堤忧螘漏，未闻涸辙纵鳅跳。成渠致利今无郑，具备先时古有尧。安得圩图比安上，忧时如侠奏清朝。
深不堪桴浅不浮，百艘鳞戢贾胡留。如泥乘橇禹行水，以力婴天奡荡舟。生息便疑吹野马，陂陀正恐见渊虬。君行迟速何须问，且为斯民耻内沟。
往年曾佩双湖组，古刹犹题三塔湾。堕雁重寻湖浩渺，断虹浑记水回环。两州隔涉名无改，二纪栖迟老复还。病衲虽无分别想，经行莫作少年看。
雪锦亭前夕照红，兴唐寺下晓闻钟。伤心楚水又经岁，回首吴云知几重。万里同盟祇鸥鹭，三江啸浪忆鱼龙。如今且对湖光里，八九重开梦泽胸。